Khairul Hafiz, Haiqal bakal dibimbing Miller

KESATUAN Olahraga Malaysia (KOM) merancang untuk menempatkan secara berpusat semua atlet pecut elit kebangsaan di bawah kendalian pengarah teknikalnya, Dwayne Miller di Majlis Sukan Negara (MSN), Bukit Jalil.

Keputusan itu bakal menyaksikan dua pemenang pingat emas acara 100m Sukan SEA, Khairul Hafiz Jantan (KL 2017) dan Muhammad Haiqal Hanafi (Filipina 2019) berjauhan daripada jurulatih mereka, Mohd Poad Md Kassim yang mengajar di Sekolah Sukan Tunku Mahkota Ismail (SSTMI), Johor.

Timbalan Presiden KOM, Datuk Mumtaz Jaafar berkata pihaknya sudah memulakan perbincangan dengan barisan atlet dan jurulatih yang terlibat, dengan proses perpindahan dijangka selesai dalam masa dua minggu.

“Kita mahu atlet elit berlatih di bawah Miller seperti ditetapkan sebelum ini. Beliau mempunyai kepakaran dan kita juga membayar gaji yang tinggi kepadanya, malah beliau juga bersedia untuk melatih lebih banyak atlet.

Kita akan bincang dengan Poad kerana mahu situasi menang menang, tak nak rampas atlet. Secara peribadi saya berharap mereka dapat turun berlatih di Bukit Jalil supaya dapat berlatih sebagai satu pasukan,” katanya kepada pemberita selepas mesyuarat jawatankuasa kerja bersama wakil Majlis Sukan Negara (MSN) dan Institut Sukan Negara di sini, Kelmarin. Selain dua atlet berkenaan, pelari pecut elit Malaysia yang lain sedang mengikuti latihan di Bukit Jalil di bawah kendalian Miller, dibantu  Jurulatih Kebangsaan, M Balamurugan.

Berasal dari Amerika Syarikat, Miller mempunyai berpengalaman lebih 30 tahun dalam bidang kejurulatihan dan pernah membantu LaShawn Merritt merangkul dua emas pada Sukan Olimpik 2008 di Beijing dalam acara 400m dan 4x400m dengan mencatat rekod Olimpik.

Mumtaz berkata KOM juga dalam proses merancang untuk menganjurkan kejohanan tertutup dengan hanya melibatkan atlet elit, pelapis dan Sukan Malaysia bagi menguji tahap prestasi mereka setelah latihan terjejas akibat pandemik Covid-19 dan Perintah Kawalan Pergerakan (PKP).

Sementara itu, Ketua Jurulatih Olahraga Kebangsaan, Mohd Manshahar Abd Jalil menjelaskan penting buat atlet pecut berpusat di MSN sebagai satu pasukan supaya mereka dapat meningkatkan prestasi masing-masing dengan adanya kerjasama dan persaingan sihat, selain dapat memperkuatkan kuartet 4x100m negara.

“Kita bukannya mahu menidakkan kewibawaan Poad, beliau telah lahirkan atlet-atlet negara yang terbaik, boleh katakan beliau jurulatih pecut negara yang terbaik. Kita pernah mencadangkan supaya Poad ditukarkan ke Bukit Jalil, tetapi beliau tidak dapat datang kerana sebab-sebab tertentu.

Atlet bersedia untuk berhijrah ke sini, bagaimanapun, kita akan membuat perbincangan melibatkan MSN, atlet dan jurulatih agar semua pihak faham mengenai hala tuju kita. Sekarang pun mereka sedang menjalani latihan khas selama dua minggu di bawah Miller sebagai proses transisi,” katanya.- Bernama

See author's posts


Inisiatif tingkatkan ekonomi tempatan tangani krisis Covid-19

MUKAH: Meningkatkan ekonomi melalui sektor pelancongan tempatan adalah salah satu inisiatif yang boleh membantu rakyat dalam menangani cabaran semasa pandemik ini.

Timbalan Menteri di Jabatan Perdana Menteri (Hal Ehwal Sabah dan Sarawak),Dato Hanifah Hajar Taib berkata, dalam fasa pemulihan ini, semua pihak telah berusaha merancakkan semula ekonomi secara berperingkat.

“Banyak kementerian dan agensi merangka langkah strategik untuk meningkatkan ekonomi. Salah satu contoh adalah meningkatkan ekonomi melalui sektor pelancongan tempatan,”katanya.

Beliau berkata demikian pada Majlis Malam Mukah Gemilang yang diadakan di Kingwood Resort Mukah pada Selasa lalu (5 Januari).

Justeru, tambah beliau,masyarakat perlu memikirkan inisiatif untuk mengetengahkan kawasan yang berpotensi untuk dijadikan tempat pelancongan yang boleh ditawarkan di Bahagian Mukah ini.

“Kita meuar-uarkannya kepada masyarakat luar sana apa yang kita tawarkan dan boleh membantu masyarakat melaksanakan aktiviti riadah seterusnya meningkatkan ekonomi setempat. Dan salah satu usaha yang kita telah laksanakan ialah memperindahkan Tapak Kala Dana dengan mural yang menarik untuk pengunjung bertandang ke tapak yang terkenaldengan Festa Kaul itu,” katanya lagi.

Selain itu, katanya, pihak mereka bersama pihak Divisional Tourism TaskGroup (DTTG) dan rakan strategik juga sedang berusaha untuk mengenalpasti kawasan yang berpotensi untuk pelancongan di bahagian ini.

Berkisar mengenai pandemik yang melanda seluruh dunia sekarang,beliau amat menghargai usaha semua pihak terutama`front liners’ yang berusahamemastikan penularan Covid-19 terkawal di Mukah ini.

“Situasi ini amat mencabar bagi setiap warga individu,dan terlalu ramai yang terkesan tidak kiralah sama ada dari segi pekerjaan,kesihatan, sosial,sosioekonomi, pendidikan,dan lain-lain. Perjalanan ini adalah satu perjalanan yang kita semua baru lalui bersama dan saya berasa amat terharu dengan usaha, semangat kerjasama yang ditunjukkan oleh semua pihak,” kata beliau lagi.

Hanifah yang juga merupakan Ahli Parlimen Mukah, berharap situasi yang sukar ini tidak sesekali melunturkan semangat agensi kerajaan untuk memberi perkhidmatan terbaik kepada pelanggan mereka atau rakyat.

“Saya percaya, perkhidmatan yang diberikan oleh pihak tuan puan adalahpada tahap terbaik, namun sentiasa ada ruang dan peluang untuk kita menambah baik semua usaha murni kita.

Dalam kita berusaha melaksanakan tugas dan tanggungjawab, kita juga perlu patuh kepada prosedur operasi standard (SOP) yang telah ditetapkan agar kita dapat sama-sama menjaga diri, keluarga dan masyarakat setempat daripada penularan wabak ini,” kata Hanifah.

Beliau bersyukur kerana di negeri ini keadaannya terkawal dan berharap rakyat dapat menjaganya dengan lebih baik dan semua peringkat masyarakat perlu sentiasa beringat untuk mengamalkan norma baharudan amalan gaya hidup sihat.

Pada majlis tersebut,Hanifah juga menyampaikan geran kepada agensi yang tertentu dan cenderamata kepada ketua jabatan yang bersara dan berpindah.

Turut hadir, Ahli Dewan Undangan Negeri (ADUN) Tellian, Yussibnosh Balo,Residen Bahagian Mukah Hamdiah Bakir , wakili ADUN Balingian, Che Ghazali Arbi, Setiausaha Politik Kepada Ketua Menteri,Abu Seman Jahwie, ketua jabatan, ketua masyarakat dan ketua kaum.

Oleh HENRY B SIYU

See author's posts


Pengagihan Food Basket berjalan lancar

MUKAH:
Seramai 99 orang memerlukan di kalangan komuniti Cina di sini menerima Food
Basket Yayasan Kebajikan Negara (YKN) pada hari Khamis (16 April).

Bantuan
berupa barang keperluan harian tersebut telah disalurkan melalui Ahli Parlimen
Mukah (Pusat Khidmat Parlimen  213
Mukah), Dato Hanifah Hajar Taib.

Diagihan
di kawasan Dewan Undangan Negeri Tellian (N.57 Tellian) yang juga merupakan
salah sebuah kawasan DUN di bawah P.213 Mukah, ia telah disampaikan oleh Penghulu
Henry Lee Liong Ing dan Kapitan Ting Siew Leong.

Justeru,
Lee, merakamkan terima kasih kepada Dato Hanifah dan kerajaan atas bantuan yang
sedikit sebanyak boleh meringankan beban terutama bagi mereka yang memerlukan.

“Kita
telah agihkan sebanyak 99 di kalangan kaum Cina yang memerlukan di Kawasan DUN
Tellian. Selaku, ketua masyarakat Cina tempatan, saya ingin mengucapkan terima
kasih kepada Ahli Parlimen, Dato Hanifah Hajar Taib dan semua yang terlibat atas
bantuan ini,” katanya.

Tambah
Lee, bantuan itu memang amat membantu terutama bagi tempoh masa Perintah
Kawalan Pergerakan(PKP)  ini.

Dalam
masa yang sama, beliau juga menasihati penduduk tempatan untuk sentiasa
mematuhi panduan yang termaktub dengan PKP.

“Saya
juga menyeru kepada penduduk di kawasan ini untuk mengambil serius tentang PKP
kerana ia adalah untuk kebaikan bersama terutama di dalam usaha untuk memutuskan
raintaian virus Covid-19.  Di samping
itu, jaga kebersihan diri  dan ‘Just Stay
At Home,” ujarnya lagi.

Difahamkan
untuk Kawasan DUN Tellian, sejumlah 666 Bantuan Food Basket  YKN telah diagihkan kepada penerima yang
memerlukan sempena PKP ini.

Sebelum
pengagihan, mereka menerima bantuan berkenaan daripada Exco Pemuda Parti Pesaka
Bumiputera Bersatu(PBB Negeri Sarawak) Royston Valentine, dan Ahli Parlimen
Belia Malaysia, Mohd Tarmizi Karnain
Abdah dari Pusat Khidmat P.213 Mukah.

See author's posts


Malaysia catat FDI lebih tinggi kepada RM19.3 bilion – DOSM

KUALA LUMPUR: Malaysia mencatatkan aliran masuk bersih yang lebih tinggi sebanyak RM19.3 bilion dalam pelaburan langsung asing (FDI) pada suku keempat 2022 berbanding RM12.3 bilion pada suku tahun sebelumnya, menurut Jabatan Perangkaan Malaysia (DoSM).

Ketua Perangkawan Datuk Seri Dr Mohd Uzir Mahidin berkata, pembuatan kekal sebagai sektor terbesar FDI, diikuti sektor perkhidmatan khususnya dalam maklumat dan komunikasi serta perlombongan dan pengkuarian.

“Sumber utama FDI adalah dari Amerika Syarikat (US), Switzerland dan Singapura,” katanya dalam kenyataan hari ini.

Sementara itu, pelaburan langsung di luar negeri (DIA) mencatatkan aliran keluar bersih lebih tinggi sebanyak RM28.7 bilion pada suku keempat 2022 berbanding RM10.3 bilion pada suku tahun sebelumnya.

Beliau berkata penyumbang utama kepada aliran keluar adalah daripada sektor perkhidmatan terutamanya dalam aktiviti perdagangan borong dan runcit, diikuti sektor perlombongan, pengkuarian dan pembuatan.

Tiga destinasi utama DIA ialah Belanda, United Kingdom dan Indonesia.

Merumuskan prestasi tahunan, Mohd Uzir berkata, imbangan akaun semasa (CAB) negara terus mencatatkan lebihan sebanyak RM47.2 bilion pada 2022 berbanding RM58.7 bilion setahun lalu.

Lebihan CAB yang mewakili 2.6 peratus kepada Keluaran Dalam Negara Kasar (KDNK), sebahagian besarnya disokong oleh eksport bersih barangan pada RM169.3 bilion.

Eksport barangan merekodkan RM1.2 trilion terutamanya dalam produk elektrik dan elektronik (E&E), petroleum dan produk berasaskan minyak sawit.

Destinasi utama ialah Singapura, China dan US.

Sementara itu, import barangan mencatatkan RM1.0 trilion terutamanya dalam produk E&E. Sumber utama import ialah China, Singapura dan Taiwan.

“Melihat kepada prestasi perdagangan perkhidmatan pada 2022, akaun ini mencatatkan defisit sebanyak RM45.4 bilion, mengecil sebanyak 25.2 peratus berbanding RM60.7 bilion defisit pada tahun sebelumnya.

“Ini disumbangkan terutamanya oleh perjalanan yang menyaksikan defisit yang lebih rendah sebanyak RM1.8 bilion berbanding defisit RM14.6 bilion pada 2021,” katanya.

Beliau berkata eksport perjalanan telah mencapai 33.9 peratus daripada paras sebelum pandemik (2019), meningkat dengan ketara kepada RM27.9 bilion pada 2022 daripada RM0.3 bilion pada tahun sebelumnya.

Selain itu, komponen perkhidmatan lain iaitu pembuatan dan pembinaan juga menunjukkan prestasi yang menggalakkan pada 2022 dengan lebihan yang lebih tinggi, masing-masing sebanyak RM16.7 bilion dan RM1.3 bilion.

Mohd Uzir berkata akaun kewangan bagi tahun 2022 mencatatkan aliran masuk bersih lebih tinggi sebanyak RM14.8 bilion daripada RM13.0 bilion pada 2021, disebabkan aliran masuk yang lebih tinggi dalam pelaburan lain dan pelaburan langsung.

Selain itu, aliran masuk FDI pada 2022 meningkat kepada RM73.3 bilion berbanding RM48.1 bilion yang direkodkan pada tahun sebelumnya.

Pada masa yang sama, DIA turut merekodkan aliran keluar bersih yang lebih tinggi sebanyak RM57.3 bilion berbanding RM19.7 bilion pada tahun sebelumnya.

“Pada akhir tahun 2022, kedudukan FDI merekodkan RM875.1 bilion manakala DIA ialah RM602.1 bilion.

“Kedudukan Pelaburan Antarabangsa (IIP) Malaysia mencatatkan aset bersih sebanyak RM63.0 bilion manakala rizab antarabangsa Malaysia berjumlah RM503.2 bilion,” katanya yang merujuk kepada pelaburan terkumpul.

Menurut Tinjauan Ekonomi oleh Kementerian Kewangan (MOF), lebihan CAB dijangka mencecah RM73.0 bilion pada 2023 dengan eksport bersih barangan pada RM216.2 bilion.

Lebihan CAB Malaysia bagi tahun 2022 masih di bawah paras sebelum pandemik iaitu RM52.9 bilion (2019).

DOSM telah melancarkan OpenDOSM NextGen sebagai platform yang menyediakan katalog data dan visualisasi bagi memudahkan pengguna menganalisis pelbagai jenis data.

OpenDOSM NextGen ialah medium perkongsian data sumber terbuka dan boleh diakses melalui portal https://open.dosm.gov.my portal. – Bernama

See author's posts


Trudeau sertai solidariti buat George Floyd

OTTAWA : Perdana Menteri Kanada, Justin Trudeau menyertai ribuan lain melutut di hadapan Parlimen Kanada sebagai solidariti terhadap penunjuk perasaan Amerika Syarikat yang berarak menentang perkauman dan kekejaman polis.Sambil memegang baju bertulis Black Lives Matter, Trudeau berkata, terlalu ramai rakyat Kanada berasa takut dan gelisah ketika melihat pegawai penguatkuasa undang-undang dan menyedari kenyataan diskriminasi adalah sesuatu yang perlu diakhiri.

Tambah beliau, kini tiba waktu untuk mendengar, menyatukan dan belajar mengenai ketidakadilan selepas memerhatikan apa yang sedang berlaku di Amerika.Sementara itu di Toronto, Ketua Polis, Mark Saunders, dan beberapa pegawai beruniform turut bersama dengan penunjuk perasaan dan melutut bersama mereka. Tindakan Saunders mendapat pujian daripada Perdana Menteri Ontario, Doug Ford, yang menyifatkan tindakan itu sangat memberi kesan dan layak dipanggil pemimpin sejati.-AFP

See author's posts


Alice pertahan tradisi anyaman tradisional Iban

Tali PVC yang dianyam kemas menjadi tikar dengan kepelbagaian warna dan corak mampu meraih tempat di hati masyarakat.

Berbekalkan minat yang mendalam dalam seni anyaman tradisional Iban, seorang gadis lepasan Politeknik Mukah dalam bidang Diploma Pengajian Perniagaan mampu meraih pendapatan sampingan melaluinya.

Bertekad untuk mengekalkan tradisi anyaman tradisional menerusi plastik PVC yang lebih mudah didapati, Alice Uyap Tengan, 27 berusaha mempelajari teknik anyaman dan corak dengan hanya memerhati ibu saudara beliau yang telah mahir dalam bidang tersebut.

SEJARAH

Mengulas mengenai tempoh beliau mula menceburkan diri dalam bidang tersebut, Alice memberitahu beliau mula berjinak-jinak dengan tali PVC sejak Perintah Kawalan Pergerakan Diperketatkan (PKPD) dilaksanakan di Julau pada tahun ini.

“Saya telah lama mempunyai keinginan untuk mendalami seni anyaman ini namun, oleh kerana jadual yang agak sibuk sewaktu menjadi pelajar menyukarkan saya untuk memberi fokus 100 peratus kepada seni anyaman ini.

“Sebelum ini saya hanya memerhati bagaimana ibu saudara saya melakukannya dan saya mula belajar dengan menggunakan bemban di mana saya mula belajar menganyam corak yang lebih mudah.

“Sekarang saya mampu menganyam lebih kurang tiga golong tikar dengan corak yang dibenarkan (kerana ada sebahagian corak menurut masyarakat Iban tidak boleh dianyam sesuka hati tanpa pandangan orang yang lebih berpengalaman) berdasarkan permintaan pelanggan.

“Saya masih baru dalam bidang ini namun, sokongan dari keluarga dan orang sekeliling menjadikan saya lebih berani untuk menjual hasil tangan saya,” jelas beliau ketika ditemu bual Utusan Sarawak.

CABARAN

‘Kalau tidak dipecahkan ruyung, mana kan dapat sagunya’ merupakan barisan kata hikmat yang menggambarkan tekad dan dedikasi Alice bagi memajukan bisnes kecil beliau tersebut.

“Terdapat beberapa cabaran yang perlu saya tempuhi dalam bidang ini terutamanya dari segi kewangan kerana saya belum bekerja dan dalam masa yang sama saya perlu mengeluarkan modal untuk membeli tali PVC.

“Kemampuan saya juga pernah diragui kerana umur saya yang masih muda namun, ia tidak mematahkan semangat saya untuk terus mengekalkan seni anyaman ini sekaligus menjadikan ia sumber pendapatan saya.

“Terima kasih yang tidak terhingga kepada keluarga terutamanya kedua ibu bapa saya yang tidak pernah jemu untuk menjadi tiang penyokong saya di belakang dan mempercayai kebolehan saya,” ujarnya.

HARAPAN

Dalam kesempatan tersebut, Alice yang merupakan bekas pelajar di Sekolah Menengah Kebangsaan Julau menzahirkan harapan untuk terus mendapat sokongan bagi meneruskan usaha beliau tersebut sama ada dari masyarakat sekeliling atau pihak berwajib untuk terus membimbing beliau dalam aris perniagaan.

“Saya sentiasa mempromosikan tikar-tikar yang telah siap dianyam menerusi media sosial Facebook dan Whatsapp dan saya bersyukur apabila ada seorang dua yang berminat untuk membeli hasil tangan saya.

“Setakat ini kebayakan pelanggan yang berminat untuk membeli hasil anyaman saya berasal dari daerah yang berdekatan seperti daerah Sibu.

“Maka, besarlah harapan saya agar semakin ramai masyarakat terutamanya mereka yang pernah membeli ‘tikai anyam bebuah’ saya untuk memberikan kata-kata positif agar saya dapat memperbaiki diri di kemudian hari.

“Saya juga berharap dengan latihan yang berterusan saya mampu meningkatkan kualiti anyaman saya bagienarik lebih ramai pelanggan di kemudian hari.

“Dalam masa yang sama, saya berharap seni anyaman ini tidak akan hilang ditelan zan meskipun djnia semakin moden dan pelbagai hiburan diperkenalkan yang mampu menarik minat remaja khasnya,” ujar beliau mengakhiri temu bual tersebut.

Oleh RYNNA SHA’ERRA

See author's posts


ADAP 4orty Global sumbang PPE

BINTULU: ADAP
4orty Global Sdn Bhd akan menyumbangkan peralatan perlindungan diri (PPE)
kepada Hospital, Poliklinik dan Pusat Kuarantin di Bintulu bagi kegunaan
barisan hadapan menangani wabak Covid-19.

Jurucakapnya, Francis Ngu Hown Hua berkata, buat kali
ketiga pihaknya telah tampil menyumbangkan peralatan ke hospital dan Poliklinik
di Bintulu, namun pada hari semalam sekali lagi memberi sumbangan keseluruhan
tersebut merangkumi sebanyak 11,000 pasang sarung tangan, 688 sut pelindung
diri, 200 pasang kasut pelindung diri dan 40 kotak penutup hidung dan mulut.

Selain itu, ADAP 4orty Global Sdn Bhd turut menyumbangkan
peralatan elektrik seperti kipas angin, peti sejuk, peralatan mandian, mesin
penyembur dan banyak lagi.

“Sumbangan ini merupakan kali ketiga telah
dilakukan, dan inisiatif Tanggungjawab Sosial Korporat (CSR) ini diambil
selaras dengan komitmen ADAP 4orty Global Sdn Bhd untuk mempromosikan
kepentingan menjaga kebersihan udara dan membantu pesakit yang dijangkiti
pandemik ini serta petugas barisan hadapan kesihatan.

“Pihak kami menyedari keperluan mengambil tindakan
segera dalam membantu negara yang berdepan saat kritikal. Oleh itu, kami tampil
membantu menyumbangkan peralatan perlindungan diri kepada Hospital, Poliklinik
dan Pusat Kuarantin di sekitar Bintulu yang kini dilihat semakin
memerlukan,” katanya.

Francis berharap dengan sumbangan kelengkapan ini, ia
sekali gus dapat membantu serba sedikit kerja-kerja merawat pesakit di hospital
serta di Pusat Kuarantin yang telah disediakan.

Dalam pada itu, ADAP 4orty Global Sdn Bhd kata Francis
akan turut menyumbangkan peralatan perlindungan diri terbabit kepada Hospital
Umum Sarawak (HUS) di Kuching.

“Pihak kami juga turut menyumbangkan kelengkapan
peralatan perlindungan diri kepada HUS. Jika tiada apa-apa halangan pihak kami
akan mengirimkan semua sumbangan kelengkapan tersebut pada hari ini ke Kuching,”
ujar beliau.

Menurut
beliau, pihaknya bersedia menyalurkan bantuan lain sekiranya diperlukan dan
menyarankan pihak hospital untuk terus berhubung bagi mendapatkan bantuan.

See author's posts


Jalur lebar percuma akan dibincang

SHAH ALAM: Kementerian Komunikasi dan Multimedia akan melihat kemungkinan untuk menyediakan perkhidmatan Internet atau rangkaian jalur lebar secara percuma di institut-institut pengajian tinggi dalam negara.

Timbalan Menterinya,Datuk Zahidi Zainul Abidin berkata, ia adalah penting bagi meringankan beban yang ditanggung pelajar terutamanya kepada mereka yang tidak berkemampuan untuk melanggan perkhidmatan Internet.

“Kita bercadang dan mahu berbincang mengenai bagaimana kita boleh realisasikan penyediaan Internet atau ‘Wi-Fi’ percuma di semua kampus Universiti Teknologi Mara (UiTM).

“Pada masa yang sama, kita juga mahu ia dipanjangkan kepada institut pengajian tinggi lain agar dapat mengurangkan perbelanjaan besar yang terpaksa ditanggung pelajar, sekali gus membantu mereka yang susah,” katanya semalam.

Beliau berkata demikian kepada pemberita selepas majlis penutup Persidangan Majlis Perwakilan Pelajar (MPP) UiTM Se-Malaysia Sesi 2019/2020 di sini.

Zahidi berkata, adalah penting untuk memperkasakan penggunaan Teknologi Maklumat dan Komunikasi (ICT) dalam kalangan pemimpin mahasiswa dan juga pelajar memandangkan landskap dunia yang sudah berubah kepada digital selain bakal pemimpin negara perlu bijak ICT. – Bernama

See author's posts


Fulham kembali ke Liga Perdana

FULHAM kembali ke Liga Perdana semalam, mengalahkan Brentford 2-1 di Wembley dalam permainan yang dianggap sebagai perlawanan paling menguntungkan dalam dunia bola sepak.

Pemain pertahanan Joe Bryan muncul sebagai wira yang tidak disangkakan buat pasukan Scott Parker dalam aksi final ‘play-off’ Liga  Kejuaraan, menjaringkan dua gol dalam masa tambahan setelah kedua-dua kelab dari London itu terikat 0-0 selepasa 90 mnit.

Henrik Dalsgaard menjaringkan saguhati untuk Brentford agak sedikit terlambat untuk pasukan Thomas Frank, yang tidak pernah bermain dalam liga teratas Inggeris selama 73 tahun.

Kelab Craven Cottage akan memperoleh sekitar 135 juta pound untuk bangkit semula daripada penyingkiran musim lalu dan keputusan ini juga memberi kejayaan pertama kepada Parker, yang baru menceburi bidang pengurus.

“Kami telah melakukan apa yang telah kami lakukan malam ini, tetapi masih ada peningkatan, dan itulah yang membuat saya begitu bangga dan gembira,” kata Parker kepada Sky Sports.

“Untuk semua pemain yang bagus dan semua yang anda lihat, apa yang membuat saya sangat gembira saya melihat sekumpulan pemain yang hanya setahun lalu bergelut secara psikologi, tidak mempunyai pemikiran atau mental.

“Saya mengetuai pasukan ini setiap hari dan apa yang membuat saya bangga adalah saya berdiri di garis tepi padang malam ini dan telah melihat pasukan yang mewakili apa yang saya katakan selama 12 bulan terakhir.”

Keputusan ini adalah tamparan pahit bagi Brentford, yang berada di ambang promosi automatik bulan lalu sebelum dua kekalahan berturut-turut menentang pasukan bawahan Stoke dan Barnsley memaksa mereka untuk menduduki tempat ketiga di belakang Leeds dan West Brom. – AFP

See author's posts


Celtic kempunan Liga Juara-Juara

CELTIC kempunan untuk menyertai senarai pasukan elit untuk bersaing di Liga Juara-Juara selepas kekalahan 2-1 kepada Ferencvaros dari Hungary menjadikan pasukan tuan rumah itu kali pertama tersingkir awal dalam tempoh 15 tahun.

“Ini kemarahan dan kekecewaan,” kata jurulatih Celtic, Neil Lennon.Juara Scotland terhambat untuk seri satu kaki kerana ketiadaan penyerang terkemuka Odsonne Edouard kerana kecederaan paha.

David Siger meletakan pasukan Hungary di depan pada minit ketujuh pusingan kelayakan kedua dalam suasana tanpa penonton di Parkhead.Ryan Christie, yang menggantikan Edouard, menyamakan kedudukan pada minit ke-53.

Walaupun menguasai permainan,Tokmac Nguen berjaya membolosi gawang Celtic pada minit ke-74 selepas rehat sekali gus menjadi gol kemenangan buat Ferencváros yang dikendalikan bekas jurulatih Ukraine, Serhiy Rebrov.

“Permainan sebenarnya jauh lebih mudah daripadaapa yang saya jangkakan, tetapi kami tidak mengambil kesempatan. Kami mempunyai banyak peluang dari mereka,” kata Lennon kepada BBC Scotland.

“Matlamat pertama yang mungkin dapat kita buat sedikit, tujuan kedua adalah membuat keputusan yang sangat buruk.

“Ini adalah kesilapan individu dan ia memnerikan kesan kepada kita malam ini,”

Dia menambahkan: “ia sesuatu yang tidak bagus untuk tersingkir pada peringkat pertandingan ini, kerana kami lebih baik dari itu.”

Sementara Ferencvaros, yang dikendalikan bekas penyerang Tottenham dan West Ham dan Jurulatih Ukraine, Serhiy Rebrov, dapat menantikan pertembungan pusingan kelayakan terakhir, Celtic turun ke peringkat kelayakan Liga Europa.

Ferencvaros tiba di Scotland dengan catatan membanggakan diperingkat Eropah.

Mereka tidak pernah tewas dalam tujuh perlawanan ditempat lawan ketika kelayakan Liga Juara-Juara atau Liga Europa musim lalu – lima seri dan dua kemenangan.-AFP

See author's posts


Sarawak dapatkan pakar perubatan dari China

ZARINA ABDULLAH

KUCHING: Sarawak akan mendapatkan bantuan daripada pakar perubatan dari China dan
pakar perubatan dari Kerajaan Wilayah Fujian dalam usaha menangani wabak
pandemik Covid-19.

Menteri Kerajaan Tempatan
dan Perumahan Dato’ Sri Dr Sim Kui Hian berkata, pakar-pakar tempatan akan
bertukar-tukar pengalaman dengan rakan-rakan sejawat mereka dari Kerajaan
Wilayah Fujian melalui persidangan video yang diadakan setiap minggu.

“Kita menghargai semua
bantuan yang kita dapat dalam menangani virus pembunuh yang tidak kelihatan
ini,” katanya.

Beliau berkata demikian pada
sidang media selepas mesyuarat Jawatankuasa Pengurusan Bencana Negeri (JPBN)
berkenaan Covid-19 di sini, semalam.

Menjawab pertanyaan
pemberita mengenai bekalan ubat-ubatan untuk penyakit kronik yang lain, Sim
berkata, Jabatan Kesihatan Negeri Sarawak (JKNS) telah membuat aturan yang mana
hanya temu janji sahaja datang ke hospital bagi mengambil ubat kerana untuk
mengelakkan orang ramai daripada berkumpul.

“Saya sudah berbincang
dengan Pengarahnya, Dr Chin hanya temu janji dan kes penting sahaja datang ke
hospital untuk mengambil ubat.

“Bekalan kita tidak
kekurangan, tetapi cara untuk menyampaikan kepada pesakit sahaja yang menjadi
isu sekarang.

“Tetapi jika orang ramai
mempunyai masalah kesihatan lain, mereka boleh merujuk ke klinik-klinik swasta
terlebih dahulu,” jelasnya.

Mengulas mengenai adakah
penguatkuasaan yang lebih ketat oleh Polis Diraja Malaysia (PDRM) sepanjang
tempoh Perintah Kawalan Pergerakan (PKP) kerana dilihat masih banyak kenderaan
di jalan raya.

Sim berkata, pihak polis
boleh meningkatkan sekatan jalan raya tetapi apa yang orang ramai perlu fahami
adalah untuk tinggal di rumah sepanjang tempoh itu.

“Berapa banyak lagi
yang boleh kita letakkan di dalam penjara, dan jika mereka menjangkiti orang
lain di penjara, apa yang akan berlaku?

“Itulah sebabnya kami
terus mengingatkan dan merayu semua orang untuk mempunyai disiplin diri demi
kebaikan bersama.

“Apabila kurang kereta
dan orang keluar, ia menjadi kurang positif Covid-19 kes dan kematian. Kita
perlu mengekalkan cara ini,” tegasnya.

Jelasnya, ia adalah perkara
yang serius dan bukan dilakukan kerana politik.

“Apa yang kita cuba
lakukan adalah kita mahu semua orang memainkan peranan mereka supaya setiap
rakyat Sarawak dilindungi dan selamat dari wabak maut ini,” katanya lagi.

See author's posts


Perkampungan Data Kakus dilanda banjir

ELLIE EDWARD

TATAU: Perkampungan Data Kukus, Tatau mengalami banjir berikutan hujan lebat dan berpanjangan sejak semalam.

Ketua Balai Bomba dan Penyelamat Bintulu, Christus Buson berkata, perancangan dan atur gerak pasukan peninjau telah dilakukan untuk operasi berkenaan.

Beliau memaklumkan bahawa, pasukan tersebut akan digerakkan ke kawasan terjejas banjir di Data Kukus selama dua hari.

Katanya, Pos Bomba di Data Kukus juga dibuka dengan kekuatan tujuh anggota bagi tujuan operasi pemantauan kawasan yang berisiko banjir.

Sementara itu, pasukan yang akan digerakkan ke kawasan terbabit selama dua hari itu adalah dengan objektif untuk mendapatkan maklumat, penyelamatan mangsa dan pemindahan mangsa.

See author's posts


Peserta Treasure Hunt teroka negara secara maya

KUALA LUMPUR: Seramai 163 rakyat Malaysia termasuk dari luar negara, yang menyertai Rukun Negara Golden Jubilee e-Treasure Hunt 2020, hari ini dibawa mengembara ke seluruh negara secara maya untuk beberapa jam.

Semua peserta yang menyertai pencarian harta karun itu sama ada dari rumah, pejabat atau tempat lain, dibawa menjelajah dari negeri ke negeri, bermula dengan Perlis dan berakhir di Sabah kerana mereka dikehendaki menjawab soalan berdasarkan Rukun Negara, pelancongan dan papan tanda.

Mereka juga dibawa mengembara secara maya ke Wilayah Persekutuan Kuala Lumpur, Putrajaya dan Labuan.

E-Treasure Hunt dianjurkan oleh Pertubuhan Berita Nasional Malaysia (Bernama) sebagai satu daripada sambutan ulang tahun ke-50 Rukun Negara bersempena Hari Kebangsaan dan Hari Malaysia anjuran Kementerian Komunikasi dan Multimedia dan Kementerian Perpaduan Negara.

Timbalan Ketua Pengarang (Kewangan dan Perniagaan) Bernama Khaidzir Md Yunus merasmikan permulaan e-Treasure Hunt itu di bilik sekretariat di tingkat 12, Wisma Bernama di sini. Turut hadir Ketua Command Centre M. Govind Nair, yang juga Pengerusi Jawatankuasa Penganjur e-Treasure Hunt dan ahli jawatankuasa lain.

Peserta yang terdiri daripada rakyat Malaysia pelbagai kaum, diberi tempoh lima jam, dari 9 pagi hingga 2 petang, untuk menyelesaikan pencarian harta karun itu yang mengumpulkan keseluruhan 150 mata.

Selain menjawab 30 soalan objektif mengenai Rukun Negara dan pelancongan, mereka juga dikehendaki menjawab 20 soalan subjektif berdasarkan papan tanda sepanjang jalan di seluruh negara dan berpeluang memenangi hadiah utama RM2,050 atau lebih daripada 50 hadiah wang tunai.

Peserta juga perlu memuat naik lima foto mereka atau swafoto dengan latar belakang yang mencerminkan setiap lima prinsip Rukun Negara serta foto atau swafoto peserta di stesen kerja mereka yang turut serta dalam pencarian harta karun secara elektronik itu.

Jawapan bagi semua soalan itu akan dimuat naik dalam laman web e-Treasure Hunt selepas berakhirnya pencarian harta karun itu.

Pemenang akan diumumkan pada Hari Malaysia iaitu 16 September.– Bernama

See author's posts


PENCITRAAN WARNA-WARNI MALAYSIA

PERASMIAN Citrawarna Keluarga Malaysia di Tebingan Sungai Kuching pada Sabtu, 26 Februari 2022, oleh Datuk Seri Ismail Sabri Yaakob, Perdana Menteri Malaysia, sudah pastinya meninta catatan kenangan yang manis dalam diari kegiatan pelancongan Sarawak, khususnya.  Kegiatan yang bertemakan ‘Temasya Kepelbagaian Budaya’ menyajikan keindahan dan keunikan seni budaya masyarakat di Bumi Kenyalang khususnya, dan Malaysia amnya.

Dalam iklim kepelbagaian komposisi kaum, Malaysia berupa antara negara yang memiliki seni budaya sememangnya kaya serta unik.  Setiap daripada kalangan bangsa, etnik serta subetnik yang terdapat dalam landskap kehidupannya mempunyai seni budaya tersendiri yang memaparkan gaya hidup, pemikiran serta nilai kearifan masing-masing.  Aspek yang berupa nilai tambah yang mampu menjana keberhasilan dari segi pendapatan, bukan sahaja kepada masyarakatnya, akan tetapi kepada kerajaan secara umumnya.

Setelah sekian lama ‘terkurung’ daripada tatapan masyarakat setempat akibat pandemik Covid-19, keunikan dan keindahan sedemikian telah disaji dan dipertontonkan lewat persembahan yang berwarna-warni, bertenaga serta tidak kurang kemeriahannya.  Suatu komitmen serta jalinan kerjasama yang jelas terpancar di pihak Kerajaan Negeri dan Kerajaan Pusat dalam kerangka menghidupkan dan menyemarakkan semula industri pelancongan negara.

Temasya empat hari yang diisi dengan pelbagai kegiatan dalam bentuk pameran, persembahan, jualan serta pertandingan bersandarkan matlamat untuk menonjolkan keunikan seni budaya Sarawak kepada para pengunjung serta pelancong, di samping menyerlahkan unsur harmoni dan perpaduan dalam kalangan masyarakat berbilang kaum di Sarawak. Suatu aspek yang mencitrakan semangat Keluarga Malaysia yang tulen dan sebenarnya.  Malah, paparan yang menjadi elemen kekuatan yang memastikan pentadbiran negeri di bawah kepimpinan Gabungan Parti Sarawak (GPS) terus utuh.

Namun, sebalik penterjemahan kesepaduan dan kesepakatan yang terpancar lewat temasya yang berlangsung di Bumi Kenyalang, tercitra warna-warni yang berbeza di tanah seberang, khususnya di Johor yang bakal mendepani pilihan raya umum dalam masa terdekat. Warna-warni yang dilakar penuh seni keindahan di sini, berubah corak pada kanvas siasah sebuah negeri yang penuh dihormati (takzim).  Tempelan warna-warni polemik peribadi serta kepartian yang mencitrakan kerakusan untuk berkuasa, di samping memastikan kerelevanan keberadaan parti terjamin bagi penerusan agenda masing-masing.

Polemik demi polemik disajikan dalam warna ‘garang’ yang ditularkan lewat media massa dan media sosial.  Perbahasan klise yang kebanyakannya dihalatujukan kepada pencarian kelemahan dan kesilapan individu-individu yang kemudiannya dikaitkan dengan parti yang sama ada diterajui atau diwakili.  Kerancakan dan kenanaran golongan berkenaan dalam proses penzahiran hasrat masing-masing semakin menjadi-jadi sehingga terterapnya budaya ‘pengasasinatan karakter’ demi untuk menjatuhkan reputasi, maruah serta air muka seseorang.  Hal yang menyedihkan, perlakuan sedemikian tercetus dalam kalangan individu-individu yang berprofil tinggi yang suatu masa dahulu dipandang tinggi serta disanjungi masyarakat umum.  Malah, terdapat dalam kalangan mereka yang menggagaskan aspirasi kebersamaan, keharmonian, kesejahteraan, kedamaian serta aspek saling menghormati dalam kalangan masyarakat berbilang kaum.  Namun, kini segala apa yang pernah digagaskan seakan-akan omongan kosong sebagai pemanis mulut untuk memancing kepercayaan rakyat.

Demikian pencitraan warna-warni Keluarga Malaysia yang terpapar kini.  Satunya berlandaskan matlamat penyatuan lewat seni budaya, manakala satunya pencitraan naluri yang digoncang desakan untuk berkuasa.  Warna manakah yang akan anda pilih?  Tepuk dada, tanya naluri.

Lindungi diri, lindungi bangsa, lindungi negara!

See author's posts


Isteri LGE akan didakwa

GEORGE TOWN: Isteri bekas Menteri Kewangan Lim Guan Eng (LGE), Betty Chew, yang ditahan Suruhanjaya Pencegahan Rasuah Malaysia (SPRM) Jumaat lepas untuk membantu siasatan berhubung kaitannya dengan sebuah syarikat swasta, akan didakwa di Mahkamah Sesyen Butterworth pada 11 Ogos.

Chew yang hadir di ibu pejabat SPRM di sini pada 10.45 pagi, ditemani peguam Lee Khai dan adik iparnya, Lim Hui Ying.

Lee berkata, beliau mengiringi anak guamnya ke SPRM pagi tadi untuk merekodkan kenyataan untuk membantu siasatan SPRM mengenai penglibatan beliau dengan sebuah syarikat swasta, Excel Property Management and Consultancy Sdn Bhd.

“Siasatan ini berkaitan perunding perundangan yang beliau tawarkan kepada syarikat dan ia disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 (AMLA).

“Dia akan didakwa pada Selasa pagi di Mahkamah Butterworth,” katanya kepada pemberita sebelum meninggalkan pejabat SPRM di Jalan Sultan Ahmad Shah, di sini Jumaat lepas.

Beliau berkata, Hui Ying tidak terlibat dalam kes itu dan kehadirannya di situ adalah sebagai penjamin. Chew diikat jamin  RM50,000.

Bagaimanapun, Lee menafikan siasatan ke atas Chew ada kaitan dengan projek kontroversi terowong dasar laut Pulau Pinang bernilai RM6.3 bilion.

“Tidak…  tiada kaitan dengan projek terowong dasar laut,” katanya.

Selepas lebih lima jam, Chew dilihat meninggalkan pejabat SPRM Pulau Pinang pada 4.30 petang diiringi Hui Ying dan Lee.

Terdahulu, Guan Eng didakwa di Mahkamah Sesyen Kuala Lumpur atas pertuduhan meminta suapan bagi membantu sebuah syarikat dilantik untuk melaksanakan projek terowong dasar laut di Pulau Pinang.

Guan Eng mengaku tidak bersalah selepas pertuduhan dibacakan di hadapan Hakim Azura Alwi.

Beliau juga akan didakwa di Mahkamah Sesyen Pulau Pinang pada 10 dan 11 Ogos di bawah Seksyen 23 Akta SPRM 2009. – Bernama

See author's posts


SABATI sumbang kit pencegahan Covid-19

KUCHING: Isteri Ketua Menteri, Datuk Amar Juma’ani Tun Tuanku Bujang, telah menyerahkan Sumbangan dan Kit Pencegahan Covid-19 di Pusat Pemulihan Dalam Komuniti (PPDK) Sri Satok bersama Sarawak Badan Amal Tenaga Isteri-isteri (SABATI), pagi semalam.

Penyerahan Kit Pencegahan Covid-19 oleh SABATI semalam merangkumi 55 buah PPDK seluruh Sarawak dan lebih kurang 20 Pertubuhan Bukan Kerajaan (NGO) menerima sumbangan cecair pembasmi kuman termasuk dana khas berbentuk wang tunai turut diberikan.

Antara bentuk sumbangan yang telah diberikan sepanjang tempoh Covid-19 ialah Personal Protective Equipment (PPE), pelitup separuh muka, cecair pembasmi kuman, ‘infra-red non-contact thermometers’, ‘walkie-talkies’, ‘intercom’, kamera litar tertutup, pendingin hawa, meja, kasut, selimut dan bantal untuk barisan hadapan di Hospital Umum Sarawak, Hospital Sentosa, Hospital Miri, Hospital Bintulu.

Program ini merupakan inisiatif SABATI dalam menjaga kebajikan dan khidmat bakti pada komuniti selain menyokong usaha barisan hadapan dalam mengekang penularan wabak virus Covid-19.

Program Khidmat Masyarakat ini melibatkan anak yatim, kanak-kanak berkeperluan khas, ibu tunggal, orang buta dan pekak, Orang Kelainan Upaya (OKU), warga emas serta mangsa bencana alam termasuk mangsa kebakaran.

Selain itu, SABATI turut memberi dana serta sumbangan kepada badan-badan kebajikan lain bagi menjayakan program-program dibawah kelolaan mereka.

Terdahulu, Pengerusi PPDK Sri Satok, Dato Dr. Munirah menegaskan operasi utama di pusat ini melibatkan Pusat Pemulihan Dalam Komuniti dan Pusat Aktiviti Warga Emas dan terdiri daripada 74 orang pelatih serta sembilan petugas.

Program disudahi dengan simbolik penyerahan sumbangan kepada wakil PPDK Sri Satok, PPDK Pakma Gading Daerah Lundu, PPDK Hidup Mesra Teng Bukap, barisan hadapan iaitu Jabatan Bomba, Angkatan Pertahanan Awam, Hospital Sentosa, Pusat Jantung Sarawak, Persatuan Ketua Polis (PERKEP), wakil mangsa kebakaran Rumah Panjang Tuai Rumah Naga Rasau, serta tiga buah sekolah iaitu SK Lepong Baleh Kapit, SK Bawai Kapit dan SK Manuan Kapit.

See author's posts


China buka semula pelabuhan tersibuk

CHINA: China membuka semula terminal utama di pelabuhan kargo tersibuk ketiga di dunia pada Rabu, setelah penutupan untuk mengawal koronavirus menyebabkan tunggakan besar di tempat lain dan eksport yang semakin teruk telah menyebabkan kelewatan yang berlanjutan disebabkan oleh wabak tersebut.

Penghentian di pelabuhan Ningbo-Zhoushan timur bermula dua minggu lalu, ketika seorang pekerja di terminal Meishan diuji positif penyakit ini.

Terminal itu mengendalikan kelima dari jumlah kontena di Ningbo-Zhoushan dan kapal penahan yang dipaksa ke pelabuhan China lain, yang dibiarkan menghadapi tahap kesesakan terburuk dalam tujuh tahun, lapor media China, Caixin minggu ini.

Penutupan itu menambah tekanan pada jaringan perkapalan global yang sudah meluas, dengan permintaan yang tinggi untuk barang dari pengguna Barat dalam tekanan pandemi terhadap pengeksport China yang menghadapi kawalan virus domestik yang ketat.

Pelabuhan Ningbo-Zhoushan mengendalikan hampir 1.2 bilion tan barang pada tahun 2020.

Tetapi pihak berkuasa Ningbo mengatakan lewat Selasa bahawa sekatan akan dicabut mulai pagi Rabu.

“Semua unit di zon harus secara komprehensif melakukan pekerjaan yang baik dalam pencegahan dan pengendalian wabak, serta penyambungan semula pekerjaan dan produksi,” kata pemberitahuan yang diterbitkan semula oleh penyiar negara CCTV.

Perniagaan juga harus mengutamakan pemuatan dan pemunggahan trak yang terdampar, tambah notis itu.

Pekerja pelabuhan China secara rutin diuji untuk Covid-19, dan pekerja yang terjejas telah divaksinasi sepenuhnya.

Masih belum jelas bagaimana anggota kakitangan dijangkiti virus tersebut.

Gangguan pelabuhan itu berikutan penutupan pelabuhan Yantian di pusat perdagangan selatan Shenzhen pada bulan Mei setelah wabak yang melibatkan pekerja pelabuhan.

China telah memerangi kebangkitan Covid-19 dalam beberapa minggu kebelakangan ini disebabkan oleh varian Delta yang sangat menular, tetapi penguncian dan ujian massa yang ketat telah membantu menurunkan nombor kes baharu. -AFP

See author's posts


Ronaldo catat rekod lagi

CRISTIANO Ronaldo mencatat rekod pada penampilan ke-181 di pentas antarabangsa dengan meledak gol ketika Portugal menewaskan tuan rumah Piala Dunia, Qatar 3-0 pada perlawanan persahabatan, malam kelmarin.

Bintang Manchester United itu mengatasi rekod Sergio Ramos yang beraksi 180 kali bersama Sepanyol selaku pemain yang melakukan penampilan terbanyak untuk negara Eropah.

Ronaldo membuka jaringan minit ke-37 sebelum Jose Fonte menambah gol kedua tiga minit selepas bersambung separuh masa kedua.

Penyerang RB Leipzig, Andre Silva melengkapkan kemenangan Portugal dengan meledak gol lewat permainan.

Portugal akan meneruskan kempen kelayakan Piala Dunia awal pagi Rabu ini apabila menanti kunjungan Luxembourg.

Mereka kini menduduki tangga kedua Kumpulan A, kurang satu mata berbanding Serbia tetapi masih kurang satu perlawanan. – AFP

See author's posts


JKM nafi agih bakul makanan nilai rendah

PUTRAJAYA: Jabatan Kebajikan Masyarakat (JKM) menafikan wujud pengagihan bantuan bakul makanan dengan  nilai  rendah seperti didakwa sesetengah pihak ketika ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, perkara itu dimaklumkan Menteri Pembangunan Wanita, Keluarga dan Masyarakat, Datuk Seri Rina Mohd Harun pada  Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP) semalam.

“Sebenarnya, isu yang dibangkitkan adalah jumlah (bantuan makanan) yang tidak mencukupi, konon jumlah yang diberi ada RM35 sahaja. Ada individu tertentu yang buat posting dalam media sosial masing-masing.

“Menteri (Rina) sudah maklumkan bahawa JKM menerima sumbangan dari NGO dan pelbagai pihak. Tetapi nilai dan kos sumbangan tidak ditetapkan, boleh jadi RM30, RM50 RM70, RM100, RM200 itu terserah. Menteri juga maklumkan, itu bukan bakul dari JKM,” katanya pada sidang media harian di sini semalam.

Pada 17 April dilaporkan, kira-kira 1.1 juta isi rumah seluruh negara mendapat manfaat daripada agihan bantuan bakul makanan daripada JKM sepanjang tempoh Perintah Kawalan Pergerakan (PKP).

JKM memaklumkan agihan bantuan keperluan makanan itu melibatkan 279,223 penerima yang terkesan dengan PKP.

Ditanya mengenai langkah diambil kerajaan berhubung kes positif Covid-19 di Selangor Mansion yang masih mencatatkan jumlah tinggi, Ismail Sabri berkata perkara itu berada dalam kawalan memandangkan kawasan berkenaan  juga telah dikenakan Perintah Kawalan Pergerakan Diperketatkan (PKPD).

“Perkara ini akan kita bincangkan sebab akhirnya Kementerian Kesihatan Malaysia  akan memberikan  nasihat kepada  kita sebelum membuat keputusan.  Jika perlu disambung (tempoh PKPD)  kerana ada kenaikan (kes positif Covid-19)  saya akan umumkan,” katanya.

Berhubung respons kedutaan luar berikutan ramai rakyat asing yang berada di kawasan itu, beliau berkata Kementerian Luar sentiasa berhubung dengan pihak kedutaan berkaitan bagi memastikan kebajikan rakyat mereka terjaga.

Ditanya sama ada kerajaan  mempertimbang  untuk membuka kaunter atau kiosk Kumpulan Wang Simpanan Pekerja (KWSP) bagi memudahkan pencarum yang tidak tahu menggunakan kemudahan dalam talian untuk mengeluarkan wang,    beliau berkata perkara itu akan dibincangkan dalam mesyuarat yang akan turut dihadiri wakil Kementerian Kewangan. – BERNAMA

See author's posts


32 pelajar IPT terima bantuan

OYA:  Seramai 32  pelajar yang akan melanjutkan pelajaran ke Institusi Pengajian Tinggi (IPT) dari kawasan Dewan Undangan Negeri (DUN)  Dalat menerima bantuan kewangan, semalam.

Mereka yang menerima RM1,000 masing-masing adalah Nurul Diana Jaidi, Shafiq Fiqri Afiq Danial Abdullah, Nur Aqilah Sulaiman, Nuraqilah Ishak@Yakub, Siti Nur Aisyah Mohamad, Abdul Effendi Mohd Azierul, Nafiz Irsyad Maliky, Syaizatulnisa Alam, Cynthia Doreen Drahman, Nur Ashmierrul Haiqhal Jemahari dan Nur Aisyah Elma Dahron.

Sementara Fannycolyn Asai, Mimi Anita, Mohd Syafiq Asraf, Mohd Farizzudin Jais, Nazzatul Naina Hamdan, Zulfayri Jeffery Lily, Dayang Hawaina Awang Hipni dan Muhamad Faiz Iqbal Alias, masing-masing  menerima RM500.

Bantuan kewangan sebanyak RM300 diterima oleh Christoper Su Si Tung, Fattah Hamzah, Muhammad Nur Kawarizmi Wong, Ainur Emelya Masuni dan Yeo Ewe Wen.

Manakala bagi bantuan kewangan RM200 ialah Mohamad Didi Aqasha Jahar, Elma Faezzah, Fatin Nazwa Zainal,  Nur Athirah Mohamad Yusop, Nur Ain Fitri Syamsinar Syafaiee, Muhammad Rizquillah Affendi,  Nurain Natasha Rosli, Muhammad Saifuddin Sajli, dan Nurmaisarah Hadis.

Bantuan Yayasan Pendidikan Dalat yang melibatkan sejumlah RM17,800 tersebut telah disampaikan oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah.

Oleh Henry B Siyu

See author's posts


Perancis buka semula ekonomi

PERANCIS: Presiden Perancis, Emmanuel Macron membuka semula semua restoran dan ekonomi negara berkenaan untuk mempercepatkan pemulihan pasca Covid-19.Menurutnya, restoran di Paris akan boleh mula beroperasi bermula hari ini pada masa perniagaan yang lain sudah mula beroperasi.Dalam masa yang sama, semua sekolah akan mula dibuka bermula pada 22 Jun.Perancis turut membuka semua sempadan kepada negara Eropah lain bermula tengah malam Isnin. Pelancong dari benua lain akan boleh mula masuk ke negara itu bermula 1 Julai.

Dalam masa yang sama, Macron menegaskan, Perancis menolak diskriminasi kaum dan akan melihat kembali hubungannya dengan benua Afrika.Namun menurutnya, Perancis tidak akan menurunkan tugu memperingati tokoh era kolonial. Tegasnya, Perancis tidak akan menulis atau memadam sejarah.-AFP

See author's posts


S’wak rancang bina kilang pemasangan kenderaan

YB Dr. Hadzland Abg Hipni melawat pameran dalam Majlis International Comference On Clean Energy bertempat di Pusat Konvensyen Borneo Kuching. • Foto HERRIEY NAHA

KUCHING: Kerajaan Sarawak dalam perancangan untuk membina kilang pemasangan kenderaan sel bahan api hidrogen (FCEV) di Kuching.

Perkara itu diumumkan oleh Timbalan Menteri Tenaga dan Kelestarian Alam Sekitar Sarawak Dr Hazland Abang Hipni pada Persidangan Antarabangsa Mengenai Tenaga Bersih (ICCE) 2022 di Pusat Konvensyen Borneo Kuching (BCCK) di sini, semalam.

Beliau berkata, ia bagi membolehkan kenderaan FCEV itu dijual pada harga mampu milik dan menggalakkan penggunaan kenderaan elektrik (EV).

“Kita juga akan ada kilang pemasangan kereta hidrogen di Kuching…dan syarikat dari mana saya tidak boleh beritahu dahulu..akan datang.  Jadi harganya akan berpatutan apabila kita pasang di sini (Kuching).

“Jika kita membeli dari luar, sudah tentu harganya sangat mahal kerana cukai yang tinggi,” katanya.

Dr Hazland berkata, kenderaan elektrik seperti Hyundai dan Nissan boleh mencecah harga RM130,000 hingga RM140,000 setiap satu manakala untuk Tesla pula sekurang-kurangnya RM300,000.

“Kalau kita pasang kereta di sini di Sarawak sudah tentu ia murah daripada kita import kereta hydrogen,” katanya.

Ketika ditanya mengenai butiran lanjut mengenai kilang pemasangan kenderaan sel bahan api hidrogen (FCEV), Dr Hazland mengatakan ia tidak jauh dari BCCK.

“Pengumuman rasmi akan dibuat oleh Premier Sarawak Datuk Patinggi Tan Sri Abang Johari Tun Openg kelak,” katanya.

Tambahnya lagi, kerajaan persekutuan mesti melakukan sesuatu untuk menggalakkan penggunaan kereta elektrik di negara ini dengan melaksanakan dasar seperti memansuhkan duti import ke atas EV dan menukar kenderaan tempatan kepada EV.

Di Norway katanya, 75 peratus rakyatnya memandu EV kerana kerajaan Norway memansuhkan cukai import ke atas EV dan memperkenalkan diskaun cukai pendapatan bagi pemandu EV.

“Jadi, Malaysia juga harus berbuat demikian, bukannya Sarawak kerana ia adalah undang-undang persekutuan di bawah Kementerian Pengangkutan.

“Mereka perlu melakukan dua perkara iaitu pertamanya tiada duti import ke atas kenderaan elektrik dan yang keduanya kereta tempatan kita mesti ditukar kepada kenderaan elektrik dalam dua atau tiga tahun dari sekarang,” katanya lagi.

Katanya lagi, kerajaan negeri juga akan mengimport lebih banyak EV untuk kegunaan ahli kabinetnya.

“Kita sudah ada bas hidrogen dan Premier Sarawak juga memandu kereta hidrogen dari Hyundai. Kita juga akan import banyak lagi kereta hidrogen untuk kegunaan kabinet dan kerajaan dan kita akan tukar,” katanya.

Oleh JEAKQLEYN YACHO

See author's posts


Jangan buka akaun bank untuk ‘disewa’ – Polis

KUCHING: Polis menasihatkan orang ramai supaya tidak membuka akaun untuk ‘disewa’ kepada pihak lain, kerana ini akhirnya mendedahkan kepada kegiatan haram.

Pesuruhjaya Polis Sarawak, Dato’ Mohd Azman Ahmad Sapri berkata pihaknya memandang serius kes seperti ini dan mengambil tindakan terhadap mereka yang terbabit dalam penipuan.

Berikutan itu katanya, 1,221 suspek telah ditahan dan 914 individu didakwa oleh Jabatan Siasatan Jenayah Komersial dipercayai terlibat sindiket penipuan membabitkan penawaran ‘keldai akaun’ atau akaun tumpang.

“Sejak Januari tahun lalu hingga September tahun ini, terdapat trend peningkatan yang membimbangkan apabila individu yang akaunnya digunakan sebagai penipuan ‘keldai akaun’.

“Mereka akan menerima wang daripada aktiviti penipuan dalam talian dan melalui media sosial,” katanya.

Beliau berkata hasil siasatan menunjukkan pemegang akaun ini tahu bahawa mereka tidak boleh mendedahkan sebarang maklumat akaun kepada mana-mana pihak dan boleh didakwa mengikut Seksyen 411 Kanun Keseksaan kerana secara tidak jujur menerima harta curi yang memperuntukkan hukuman penjara sehingga 5 tahun atau denda atau kedua-duanya jika sabit kesalahan.

Selain itu, katanya, mereka boleh didakwa mengikut Seksyen 424 Kanun Keseksaan kerana memindahkan atau menyembunyikan harta dengan cara tidak jujur dan jika sabit kesalahan boleh dipenjara sehingga 5 tahun atau denda atau kedua-duanya jika sabit kesalahan.

Beliau berkata, tertuduh juga boleh dipenjara tiga bulan dan denda RM500 mengikut Seksyen 37 (1) Ordinan Kesalahan Kecil Sarawak 1958 kerana memiliki atau menyerahkan apa-apa yang munasabah disyaki dicuri atau diperoleh secara tidak sah.

Mohd Azman menasihatkan orang ramai supaya segera menutup akaun mereka jika digunakan untuk tujuan sedemikian.

“Polis akan mengambil tindakan tegas terhadap mana-mana pihak yang membenarkan akaun bank mereka digunakan sebagai akaun keldai.

“Dalam hal ini, kerjasama semua pihak yang berkaitan untuk menamatkan perkara ini dengan memberi kesedaran kepada orang ramai, diperlukan.

“Orang ramai boleh menyemak nombor telefon dan akaun bank suspek melalui cek scammers ccid atau melalui laman web http://semakmule.rmp.gov.my sebelum membuat sebarang transaksi kewangan,” katanya.

Maklumat lanjut boleh didapati di Facebook Jabatan Siasatan Jenayah Komersial, Cyber Crime Alert Polis Diraja Malaysia dan Jabatan Siasatan Jenayah Komersial atau boleh menghubungi Pusat Respons Penipuan CCID melalui talian 03-26101559 dan 03-2610 1599 atau Komersial Talian info Jabatan Siasatan Jenayah (JSJK) di 013-211 1222(whatsapp/sms) untuk mendapatkan khidmat nasihat atau berkongsi maklumat kes jenayah dalam talian.

Mohd Azman berkata, mereka juga boleh menghubungi Pusat Tindak Balas Penipuan Kebangsaan (NSRC) di talian 997 jika menjadi mangsa penipuan siber (penipuan membaca, penipuan cinta, e-dagang, pinjaman tidak wujud dan sebagainya) jika baru membuat transaksi pemindahan wang kepada mana-mana penipuan akaun keldai/sindiket.

Dua hari lalu, seorang pemuda membuat laporan polis selepas akaunnya digunakan oleh pihak tidak bertanggungjawab hingga menjadi sasaran serta dipukul selepas cuba menghalang mereka daripada terus dipergunakan oleh pihak yang tidak bertanggungjawab berkenaan.

See author's posts


Perlu transformasi selesaikan masalah banjir

KUCHING: Senator Robert Lau Hui Yew menggesa anjakan transformasi dalam menyelesaikan masalah banjir di negara ini.

Beliau berkata banjir telah menjadi masalah kepada ramai rakyat Malaysia dan bukan sahaja di Lembah Klang.

“Baru-baru ini dilaporkan lapan syarikat telah menyerahkan projek tebatan banjir secara berasingan untuk Lembah Klang kepada Kerajaan Persekutuan.

“Apa yang menarik perhatian saya ialah anggaran kos cadangan ini. Ia terdiri daripada RM5 bilion dan RM15 bilion yang akan dilaksanakan dari 2023 hingga 2030.

“Lalu dilaporkan bahawa ini merupakan lonjakan besar dalam Rancangan Malaysia Ke-12 (2021-2025) di mana RM1 bilion diperuntukkan untuk projek tebatan banjir. Terdapat ketidakpadanan besar.

“Di situlah letak masalahnya. Perancangan dan belanjawan telah gagal untuk menandingi realiti, yang merupakan keperluan di lapangan. Kedua, di manakah perancangan jangka panjang 10 atau 20 tahun lalu untuk menangani banjir? Situasi sebegitu bukanlah sesuatu yang tidak dapat dijangka,” katanya dalam satu kenyataan baru-baru ini.

Beliau menambah peluang untuk mengatasi situasi banjir dengan perancangan jangka panjang semakin berkurangan dari hari ke hari kerana keadaan semasa memerlukan lebih banyak sumber daripada yang ada.

“Oleh itu, anjakan transformasi diperlukan untuk menangani isu banjir. Ia tidak akan diselesaikan dalam jangka pendek tetapi perancangan dan kerja untuk jangka panjang masih perlu dimulakan,” katanya.

Lau berkata, apa yang membimbangkannya ialah perancangan diserahkan kepada sektor swasta berdasarkan lapan cadangan yang dikemukakan.

“Adakah Jabatan Saliran dan Pengairan (JPS) dan kementerian berkaitan mempunyai kepakaran untuk menghasilkan pelan terbaik atau pun menilai secara objektif rancangan sektor swasta dan memilih yang terbaik, dengan pengubahsuaian jika perlu?

“Di sinilah kekuatan (atau kelemahan) perkhidmatan awam kita menjadi jelas. Bagi kita untuk menghadapi banjir secara berkala sekarang sebenarnya adalah bukti kelemahan masa lalu. Kami perlu mempunyai bakat terbaik untuk melaksanakan tugas itu,” katanya.

Beliau seterusnya berkata, kebimbangan lain ialah banjir bukan sahaja masalah yang dihadapi oleh Lembah Klang kerana banyak tempat lain telah menghadapi banjir yang sama malah lebih teruk lagi dan untuk tempoh yang lebih lama.

“Saya hanya perlu memetik kes Sibu, yang terletak di sepanjang sungai terpanjang di Malaysia, yang menghadapi masalah banjir sejak dahulu lagi. Projek tebatan banjir pertama yang bermula pada 2008 masih belum siap.

“Saya juga kerap mendengar rakan senator dari Kelantan dan Sabah membangkitkan isu banjir dan bertanya bila projek tebatan banjir akan dilaksanakan,” katanya.

Beliau menyebut bahawa kos projek tebatan banjir akan jatuh ke atas pembayar cukai negara.

“Melihat kepada kos lapan cadangan itu hanya untuk menangani situasi banjir di Lembah Klang sahaja, bajet untuk seluruh negara akan menjadi besar.

“Saya menggesa kerajaan persekutuan bersikap adil apabila memperuntukkan dana. Ia tidak seharusnya terlalu memihak kepada Lembah Klang dengan mengorbankan kawasan lain, terutamanya negeri kurang membangun seperti Sarawak, Sabah dan Kelantan.

“Fasa 4 dan 5 projek tebatan banjir Sibu sudah lama diluluskan tetapi dana belum diperuntukkan untuk dua fasa ini.

“Ini tidak adil jika Lembah Klang boleh mendapat berbilion-bilion, yang belum dianggarkan, manakala tempat lain tidak mendapat dana walaupun ia telah diluluskan oleh beberapa Rancangan Malaysia yang lalu,” kata Lau.

Oleh JEAKQLEYN YACHO

See author's posts


Menyaring Diksi Menjadi Puisi

Oleh Dilah Tuah

LAURENCE PERRINE (1915-1995) dalam Sound and Sense pernah mengungkapkan bahawa puisi adalah sejenis bahasa yang mengatakan lebih banyak dan lebih kuat daripada bahasa biasa. Dalam hal ini dapat difahami bahawa bukan mudah bagi penyair untuk menghasilkan sesebuah puisi yang benar-benar berada di luar lingkungan bahasa biasa dan mampu menjerat jiwa pembaca. Ironinya kesukaran ini tidak hanya dialami oleh penyair muda yang baharu berjinak di ladang kata, malah turut dirasai oleh penyair besar yang telah memiliki selautan kata.

A. Samad Said misalnya turut berdepan dengan kesukaran dalam kerja-kerja penghasilan puisi walaupun beliau seorang Sasterawan Negara. Hakikat ini diakui sendiri oleh A. Samad Said dalam bukunya Balada Hilang Peta (1990) dengan mengatakan bahawa dalam proses penghasilan puisi beliau perlu bijak memilih, menapis, mengambil dan membuang kata-kata yang tidak diperlukan untuk menghasilkan sebuah puisi yang sempurna. Proses ini dilakukan larik demi larik, rangkap demi rangkap sehingga sempurna sesebuah puisi. Dalam kajian puisi, proses ini dikenali sebagai pemilihan diksi iaitu memilih kata yang tepat untuk menyatakan idea atau gagasan seperti yang diharapkan.

Bagi seseorang penyair yang ingin membina wilayah kepenyairannya yang tersendiri, kemahiran memilih diksi yang tepat mampu mendorong kepada penghasilan puisi yang indah dan bermakna. Hal ini dikatakan sedemikian kerana kesepaduan diksi, berupaya menyerlahkan idea dan makna kepada pembaca. Manakala diksi yang kabur dan tidak tersusun, akan merosakkan keindahan puisi serta membingungkan pembaca untuk mentafsirkan maknanya. Justeru, bagi penulis muda yang sedang berjinak-jinak untuk menghasilkan puisi, wajar sedikit sebanyak mempelajari dan menguasai ilmu diksi ini agar puisi yang dihasilkan tidak dilabel sebagai ungkapan bahasa biasa.

Secara konseptual, diksi dalam maksud mudah diertikan sebagai pemilihan kata. Namun dalam karya sastera, diksi merujuk kepada pemilihan perkataan-perkataan yang khusus, tepat serta berfungsi untuk mengungkapkan idea dan gagasan. Justeru, penggunaan diksi yang tepat dapat membantu pembaca untuk memahami maksud yang ingin disampaikan oleh penyair. Di sisi yang lain, diksi juga berperanan dalam memperkayakan perbendaharaan kata pembaca melalui kata-kata denotatif, konotatif, sinonim, antonim dan sebagainya.

Sehubungan dengan itu, dalam menelusuri kepentingan diksi dalam puisi, tiga buah puisi yang tersiar di ruangan ini pada minggu lepas akan dibincangkan. Puisi-puisi ini berjudul “Aku Masih Fasih Berterima Kasih” karya Affindi Hj. Jahari, “P.D.P.R” karya Zainulariffin Zawawi dan “Sujud” karya Azreen Azirah.

Puisi pertama bertajuk “Aku Masih Fasih Berterima Kasih” hasil nukilan Affindi Hj. Jahari merupakan sebuah puisi yang mudah untuk diterjah maknanya. Puisi ini berkisar tentang perubahan lambang parti politik yang bertanding dalam pilihan raya negeri Sarawak ke-12 pada 18 Disember 2021. Selain itu, puisi ini turut menyampaikan pesan kepada khalayak, tentang pentingnya proses demokrasi dalam mencorak masa depan anak negeri. Dalam puisi ini, penyair turut menitipkan pesan agar kita menghargai jasa kerajaan. Bingkisan penuh puisi ini adalah seperti berikut:

Kutinggalkan Kuching

tika fajar menyingsing

menuju Bintulu

dengan hasrat satu yang jitu

kerana aku masih

fasih berterima kasih

maka aku akan kembali

ke sekolah rendah

untuk memangkah

sengaja kubalik awal

agar dapat kuberkongsi dengan ayah

tentang lambang yang telah berubah

ada kenyalang hitam merah

ada kenyalang terbang rendah

jadi usahlah tersalah pangkah

kerana di atas kertas penentu

hanya ada warna hitam yang satu

kepada ayah akan kucerita

kali ini bukan seperti yang biasa

jangan dicari lambang timbang tara

ayah juga pernah berulang pesan

anak yayasan

jangan lupa jasa kerajaan

kerana masih fasih berterima kasih

aku balik untuk memilih

Dari aspek kesesuaian waktu penyiaran, puisi ini sesuai diterbitkan semasa kehangatan kempen pilihanraya negeri Sarawak yang lalu. Kendatipun begitu, penyiarannya pada minggu lepas tidak menjadikan puisi ini janggal pada mata khalayak. Hal ini disebabkan binaan diksi puisi ini tidak terikat dalam ruang masa dan peristiwa. Dari aspek pemilihan diksi pula, masih terdapat beberapa perkara yang harus diberikan perhatian oleh penyair. Pertama, bahasa puisi ini kelihatan bersifat denotatif iaitu diksi yang digunakan oleh penyair menyatakan makna yang sebenar. Hal ini menyebabkan puisi ini sedikit polos dan prosaik.

Aspek kedua pula, puisi ini didapati tidak ekonomis dalam ruang puisi yang terbatas sifatnya. Misalnya pada rangkap keempat, perkataan “akan” dan “yang” seharusnya digugurkan dan menjadi “kepada ayah kucerita/ kali ini bukan seperti biasa/ jangan dicari lambang timbang tara”. Selain itu, hal yang sama juga dikesan pada perkataan “fasih” dan “masih” dalam rangkap terakhir. Dicadangkan agar perkataan “masih” digugurkan dan menjadi “kerana fasih berterima kasih/ aku balik memilih”. Secara keseluruhan puisi ini mudah difahami kerana mempunyai pertautan idea dari satu rangkap ke satu rangkap yang lain. Pun begitu, untuk pergi lebih jauh dalam dunia kepenyairan, penyair perlu menyelam ke lautan kata untuk mencari mutiara kata yang indah dan bermakna.

Puisi seterusnya berjudul “P.D.P.R”hasil nukilan Zainulariffin Zawawi. Judul puisi tersebut merupakan akronim bagi pengajaran dan pembelajaran di rumah, iaitu satu norma baharu dalam dunia pendidikan pada era pandemik COVID-19. Berpandukan judul yang diberikan, khalayak tentu dengan mudah menerka makna yang ingin disampaikan oleh penyair. Tambahan pula, isu yang dibawa oleh penyair sememangnya hangat diperkatakan oleh masyarakat sejak dunia diancam COVID-19. Hal ini secara tidak langsung jelas membuktikan betapa penyair seorang insan yang peka dengan permasalahan dan isu-isu pendidikan yang sedang melanda dunia. Kesemua ini diungkapkan oleh penyair seperti di bawah:

Pengalaman bekalan rasa

Menggilapkan akar pintar

Menunjang kematangan

Pintamu wahai murabbi mendatang

Bicara wadah rohani dunia

Bicara wadah abadi hakam

Bicara wadah fanaan alam

Diwarisikan fasa mendepan

Kepala segala nyata

Moga ilmu tidak dipersiakan

Cahaya disapu kelam

Panas menanti rasa

Digulingkan norma baharu

Mengaplikasikan semula imbasan era moyang dahulu kala

Umpama momen Perang Dunia Pertama

Umpama momen kemelesetan ekonomi 90-an

Umpama momen zaman penjajahan Jepun

Menafsirkan protokol norma-norma seawal

Harapan mengerti apa itu kesusahan

P.D.P.R

Ketikan kanta sedia

Digital lensa sedia

Bersemuka maya memudahkan

Memacukan lelangit pembelajaran yang terbatalkan

Bagaikan bidang dirujuk semula

Langkah terhenti

Rangkaian sekati

Ketidakstabilan fenomena waktu bergenting

Arus pengajaran tertunda berhari

Menjejaskan tali pengetahuan dan manfaat sebuah pembelajaran hakiki.

Dari aspek diksi, puisi ini tampak prosaik dan polos. Prosaik disebabkan penyair tidak menyaring kata-kata terbaik menjadi susunan yang terbaik. Hal ini dapat diperhatikan pada hampir kesemua rangkap puisi ini. Selain itu, penyair juga didapati agak cuai dalam memilih kata yang sepadan dan sesuai. Misalnya perkataan “lelangit” pada rangkap keempat tidak sesuai membentuk frasa “lelangit pembelajaran” biarpun penyair ingin memetaforakannya. Hal ini disebabkan perkataan “lelangit” secara harfiahnya merujuk kepada anggota badan yang terletak di rongga mulut. Selain itu, disebabkan puisi ini polos, maka makna yang ingin disampaikan oleh penyair bersifat denotatif atau makna langsung. Gaya sebegini sebenarnya tidak sesuai dengan bahasa puisi kerana ia mampu mengurangkan nilai estetika sesebuah puisi.

Dari aspek kesatuan idea pula, rangkap pertama didapati tidak bertautan dengan rangkap kedua. Malah dalam rangkap kedua, penyair menyamakan keadaan yang berlaku pada masa kini sama seperti waktu perang dunia pertama, pendudukan Jepun sekitar tahun 1940-an dan kemelesetan ekonomi pada tahun 1990-an. Perbandingan yang melampau itu secara tidak langsung telah menjejaskan inti pati puisi ini. Hal ini dikatakan sedemikian kerana pada era pandemik COVID-19, sistem pendidikan kita masih berjalan seperti biasa namun perlaksanaannya sahaja yang berbeza. Perkara ini dinyatakan secara jelas oleh penyair dalam rangkap terakhir tentang halangan dan cabaran yang dihadapi sewaktu melaksanakan PdPR.

Secara keseluruhan, puisi ini memerlukan pemurnian semula agar kata-kata yang dipilih memperlihatkan kesepaduan diksi serta berada jauh dari lingkungan bahasa biasa. Harus disedari bahawa puisi bukan sekadar luapan perasaan penyair yang ditulis untuk menyatakan ekspresi diri. Puisi ialah keindahan yang mampu membijaksanakan pembaca dan mendewasakan penyair.

Puisi terakhir berjudul “Sujud” karya Azreen Azirahdiolah dalam dua rangkap. Puisi ini berkisar tentang keinsafan seorang hamba angkuh yang kalah pada takdir yang telah ditentukan oleh Allah SWT. Dari sudut bentuk, puisi ini lebih mengarah kepada puisi Islam. Bentuk tersebut dapat diperhatikan daripada tajuk sehingga pada bait-bait kata yang disusun oleh penyair di dalam puisi ini. Perkataan ‘sujud’ yang menjadi teras pembinaan puisi ini, secara jelas melambangkan kerendahan manusia di hadapan Allah SWT. Berikut merupakan susunan dua rangkap puisi yang dibincangkan:

Hari ini aku rebah dalam tangis yang enggan henti

tangan dan kaki aku rapatkan ke bumi

seluruh tubuh aku rundukkan menghadap Ilahi

seorang hamba angkuh

kini kalah pada takdir yang telah dimungkiri.

Ya Rabb

andai ini sujud terakhirku

sematkan berkat dalam setiap rezekiku

sisipkan restu dalam setiap doaku

kurniakan keampunan buat setiap ungkapan taubatku

Pada dasarnya, puisi ini dapat dikategorikan sebagai puisi mudah kerana senang diterka maknanya oleh pembaca. Tidak terdapat makna konotatif digunakan oleh penyair sehingga sukar untuk pembaca memahami maksud yang ingin disampaikan oleh penyair. Di Malaysia, bentuk sebegini sememangnya lebih digemari oleh khalayak berbanding puisi-puisi yang mempunyai makna yang berlapis-lapis. Dari sudut bentuk, puisi ini tampak tidak ekonomis dan prosaik. Beberapa baris pada rangkap pertama misalnya, memerlukan pemadatan kata dan penyusunan semula agar tidak menjadi seperti bentuk prosa.

Tidak dinafikan, penyair mahu membina rima akhir yang sama seperti pada kata “henti”, “bumi”, “Ilahi”, dan “dimungkiri”, namun bentuk sebegini lebih mendekati gaya puisi tradisional. Gaya yang sama juga dikesan pada rangkap kedua yang diakhiri dengan kata “terakhirku”, “rezekiku”, “doaku” dan “taubatku”. Hakikatnya, bentuk sebegini tidak salah untuk diaplikasikan ke dalam puisi moden, namun keterikatan pada rima boleh menjejaskan binaan sesebuah puisi. Dicadangkan supaya penyair membaca puisi-puisi Abizai, yang turut mementingkan rima akhir dalam puisi namun dalam jumlah yang seimbang dan menyenangkan.

Secara keseluruhan dapat disimpulkan bahawa ketiga-tiga puisi yang tersiar di ruangan ini pada minggu lepas mempunyai kekuatan dan kelemahan yang tersendiri. Memandangkan perbincangan ini memfokuskan aspek diksi dalam puisi, maka hal-hal yang bersangkutan dengan pemilihan kata tentu sekali menjadi teras utama perbincangan ini. Di samping itu, teguran yang dibuat di ruangan ini bukan bermaksud untuk mencari kesalahan penyair, namun lebih kepada berkongsi pandangan dari kaca mata pembaca. Penyiar yang baik pasti akan terus berusaha menghasilkan puisi yang indah dan seterusnya membina wilayah kepenyairannya yang tersendiri. Pada peringkat ini nanti, penyair pasti dapat merasai kenikmatan dalam penciptaan puisi. Teruskan berkarya!

See author's posts


Kian jadi tumpuan masyarakat

SUASANA MALAM… Suasana malam di Downtown Taman Selera Kampung Baru Seberang meriah dengan pengunjung, lebih-lebih lagi sewaktu musim perayaan.

DOWNTOWN Taman Selera Kampung Baru Seberang Sarikei kini kian menjadi tumpuan masyarakat tempatan dan pengunjung luar membeli makanan dan minuman kegemaran masing-masing.

Dibuka bermula 4.00 petang hingga 10.00 malam bermula Khamis hingga Sabtu, pelbagai pilihan makanan dan minuman ditawarkan kepada pengunjung.

Bukan sahaja sebagai tempat menjual makanan dan minuman, terdapat juga penjaja menjual kelengkapan harian pakaian, kasut dan pelbagai barangan menarik.

Selain itu, terdapat juga penjaja menjual hasil produk keluaran tempatan. Tinjauan pemberita Utusan Sarawak ke lokasi jualan yang kian menjadi tarikan ini mendapati suasana meriah dapat dirasai dengan kehadiran pengunjung.

Penjaja-penjaja juga tidak menang tangan melayan pengunjung yang datang mencari makanan dan minuman di gerai mereka.

Antara makanan yang dijual adalah ayam panggang, mi goreng, sate ayam, sate kambing, pais hati parek (hati ikan pari), pais hati yu, pipus parek dan pelbagai juadah kuih-muih menyelerakan.

Menariknya, sepanjang tinjauan penulis di lokasi, ramai dalam kalangan penjaja adalah golongan belia. Terdapat juga penjaja menawarkan perkhidmatan gunting rambut di sini. Lebih menarik, ramai pengunjung berkunjung ke sini semasa musim perayaan.

Pelbagai aktiviti menarik dijalankan ketika tibanya musim perayaan.  Pada 21 April lalu, tiga jabatan kerajaan berkerjasama memasak dan mengagihkan bubur lambuk di sini yang digunakan sebagai bazar Ramadan. Tidak ketinggalan, Jabatan Bomba dan Penyelamat Malaysia (JBPM) Sarikei mengadakan ceramah keselamatan kebakaran untuk penjaja.

Oleh EARL ANEK

See author's posts


2,800 bomba dikerah ‘perangi’ kebakaran

OPERASI… Salah seorang anggota bomba memadamkan kebakaran hutan di Casais do Vento yang terletak diAlvaiazere, Portugal. • Foto AFP

OUREM: Kira-kira 2,800 anggota bomba memerangi pelbagai kebakaran hutan di tengah dan utara Portugal pada Ahad lalu ketika gelombang panas melanda negara itu mendorong kerajaan untuk melaksanakan ‘keadaan luar jangka’.

Kebakaran marak di beberapa kawasan sejak Khamis minggu lalu, memusnahkan sekurang-kurangnya dua rumah dan ampir 250 kebakaran dilaporkan bermula pada Jumaat dan Sabtu minggu lalu.

Kebakaran berlaku ketika gelombang panas yang kuat di Portugal dengan suhu mencecah lebih 40 darjah selsius pada minggu ini dan dijangka meningkat dalam beberapa hari akan datang.

Para saintis mengatakan peristiwa cuaca ekstrem seperti gelombang panas dan kemarau dikaitkan dengan perubahan iklim selain dijangka menjadi lebih kerap, lebih berpanjangan dan lebih sengit pada masa hadapan.

Pada Ahad lalu, kerajaan Portugal mengeluarkan ‘keadaan kontingensi’ kebangsaan, yang meletakkan perkhidmatan penyelamat dalam keadaan berjaga-jaga di bawah keadaan bencana dan keadaan darurat.

Agensi Perlindungan Awam berkata, sekitar 1,500 anggota bomba memadamkan kebakaran di Majlis Perbandaran Ourem, Pombal dan Carrazeda de Ansiaes.

“Kebakaran mencapai 50 meter dari rumah terakhir di kampung itu,” kata pesara Donzilia Marques sambil memberitahu kebakaran berlaku dari Ladang Travessa de Almogadel di tengah Portugal.

“Di atas sana semuanya terbakar,” kata lelaki berusia 76 tahun itu sambil menunjuk ke arah bukit antara rumahnya dan Bandar Freixianda.

Selain itu, lebih 700 askar dihantar ke kawasan itu pada Ahad lalu selepas kebakaran memusnahkan kira-kira 1,500 hektar tumbuh-tumbuhan, kata agensi Perlindungan Awam.

Kebakaran itu mencederakan kira-kira 40 anggota bomba dan orang awam dan kebanyakannya dirawat kerana masalah pernafasan atau keletihan.

Perdana Menteri Antonio Costa membatalkan lawatan yang dirancang ke Mozambique untuk bersama-sama dengan pasukan bomba dan tentera memerangi kebakaran di negara itu.

Kerajaan meminta Kesatuan Eropah (EU) untuk mencetuskan mekanisme perlindungan awam yang sama, yang akan membolehkan Portugal mengakses dua pesawat pengebom air yang ditempatkan di Sepanyol.

“Kami menghadapi situasi meteorologi yang hampir tidak pernah berlaku sebelum ini,” kata Komander Perlindungan Awam Negara, Andre Fernandes pada Sabtu lalu.

Portugal kerap mengalami cuaca ekstrem tahun ini dengan emarau melampau menjejaskan sekitar 28 peratus negara pada Jun lalu.

Pada Mei lalu, 97 peratus negara mengalami kemarau teruk dan satu peratus dikelaskan sebagai ekstrem.- AFP

See author's posts


Sukar nilai keserasian pemain

AKSI PEMANAS BADAN… Perlawanan persahabatan skuad Azam FC yang turun menentang pasukan pilihan baru-baru ini.

SKUAD Azam FC bakal menghadapi tugas sukar sebaik Liga Sri Aman 2022 yang disingkap bermula 12 Mac ini tanpa sebarang perlawanan persahabatan yang berkualiti.

Ketiadaan perlawanan seumpamanya dalam jadual latihan pasukan itu, menyaksikan Ketua Jurulatih Abang Zamzam Abang Budiman sukar menilai kemampuan dan keserasian pemainnya, sekali gus merencatkan persediaan skuad dalam menguji kemampuan sebenar pasukan muda itu.

Katanya, meskipun sudah menjalani latihan intensif sejak minggu lalu, namun ia tidak mencukupi bagi menguji tektikal dan strategi pasukan.

“Tanpa aksi persahabatan sukar bagi  menilai kemampuan dan keserasian pemain.

“Pasukan kita sehingga kini belum diuji dengan pasukan yang standardnya yang lebih tinggi, meskipun begitu kesemua pemain muda kita tetap bersedia memulakan kempen Liga Sri Aman,” katanya kepada Utusan Sarawak semalam.

Begitupun, ujar beliau lagi  Azam FC telah mengadakan beberapa siri perlawanan persahabatan dengan pasukan tempatan namun ia masih tidak mencukupi dan kompetitif.

“Azam FC masih memerlukan pasukan ‘sparring’ yang kuat untuk kita menguji setiap kelemahan dan mencongak strategi yang tepat dalam setiap perlawanan.

“Ini kerana kita tidak boleh bergantung kepada satu formasi sahaja kerana kita tidak tahu prestasi dan rentak permainan pasukan lawan dalam perlawanan sebenar nanti,” ujarnya.

Malah, beliau terus menitikberatkan aspek kecergasan. Mereka mahu setiap pemain berada pada tahap kecergasan maksimum.

Berbaki seminggu lagi saingan Liga Sri Aman bermula, Abang Zamzam menjelaskan masih banyak yang perlu diperbaiki untuk tampil dengan persembahan lebih mantap.

“Kita berusaha menggunakan sepenuhnya tempoh seminggu ini bagi memperkemaskan pasukan, terutamanya dalam memperbaiki setiap kelemahan supaya pasukan dapat mempamerkan aksi lebih kemas dan mantap menjelang perlawanan menentang PC United.

“Saya menekankan betapa pemain perlu kekal fokus dan terus bekerja keras meningkatkan prestasi kerana saingan liga itu dijangka akan mencabar serta memerlukan komitmen tinggi setiap pemain,” tegasnya.

Abang Zamzam menegaskan, setiap pemain tidak akan diberi laluan mudah, sebaliknya mereka perlu membuktikan kemampuan jika mahu beraksi dalam setiap perlawanan.

“Saya tidak akan beri laluan mudah jika mahu berada dalam kesebelasan utama. Mereka perlu bersaing dan buktikan mereka benar-benar layak.

“Berdasarkan masa yang kita ada, kami perlu bersiap sedia sepenuhnya. Bagi saya, fasa untuk pemain-pemain mengenali antara satu sama lain berjalan dengan baik,” tambahnya.

Oleh ADI SAFARMAN

See author's posts


3 pasar tamu mula beroperasi hari ini

SIBU: Sedikit kelegaan buat penduduk bahagian ini apabila tiga pasar tamu di bawah pentadbiran Majlis Daerah Luar Bandar Sibu (MDLBS) akan beroperasi semula bermula hari ini.

Tiga pasar tamu tersebut ialah Pasar Tamu Sibu Jaya, Stapang dan Selangau dibenarkan beroperasi setiap hari mulai jam 7.00 pagi hingga 2.00 petang. Pengerusi MDLBS, Sempurai Petrus Ngelai mengumumkan perkara tersebut pada sidang media di Perpustakaan MDLBS di Sibu Jaya, semalam.

Katanya, pihaknya telah menerima arahan dari Kementerian Kerajaan Tempatan dan Perumahan Sarawak yang bersetuju bahawa pasar tamu yang berstruktur kekal dan beroperasi di dalam bangunan sahaja dibenarkan untuk dibuka semula.

“Bagaimanapun, ia adalah dengan kawalan perjarakan sosial yang lebih ketat oleh Pihak Berkuasa Tempatan (PBT).

See author's posts


21 terbunuh bas terjunam dalam tasik

BEIJING: Sekurang-kurangnya 21 orang terbunuh dan 15 cedera apabila sebuah bas dalam perjalanan membawa pelajar menduduki ujian kemasukan kolej terjunam dalam sebuah tasik dekat wilayah Guizhou di barat daya China.

Menurut kenyataan Jabatan Pengurusan Kecemasan tempatan, kemalangan waktu tengah hari itu berlaku apabila kenderaan terbabit merempuh penghadang jalan sebelum terbabas dan terjunam ke dalam tasik Hongshan.

Rakaman kamera litar tertutup (CCTV) yang tular di media sosial menunjukkan bas terbabit terbabas dan melintasi lima lorong sebelum memasuki laluan bertentangan serta merempuh penghadang jalan.

Imej turut memaparkan pasukan penyelamat yang berada di lokasi kejadian sedang bertungkus lumus mengeluarkan kenderaan dari dalam tasik terbabit.

Semua yang cedera dirawat di hospital berhampiran, sementara pihak berkuasa tempatan memberi jaminan akan menyiasat punca kemalangan itu.

Jabatan Pengurusan Kecemasan Guizhou berkata, lebih 200 orang membantu mengeluarkan mangsa termasuk 55 penyelam profesional. – AFP

See author's posts


UTS rancang tubuhkan pusat e-sukan

SELAMAT MAJU JAYA… Dr Annuar menyaksikan upacara ringkas pelepasan Zadrah ke Termasya Sukan Komanwel Birmingham 2022 di Lapangan Terbang Sibu, semalam. Turut kelihatan ialah Dr Khairuddin (dua, kanan).

SIBU: Universiti Teknologi Sarawak (UTS) merancang untuk menubuhkan pusat e-sukan di kampus (UTS) pada masa hadapan.

Pengerusinya, Dr Annuar Rapaee memberitahu, ini akan menjadikan UTS sebagai peneraju pembangunan e-sukan dalam kalangan universiti di Sarawak.

Menurutnya, UTS mempunyai infrastruktur yang diperlukan untuk tujuan itu  (penubuhan pusat e-sukan).

“Dengan penubuhan pusat tersebut pada masa hadapan, UTS akan dapat menerajui pembangunan e-sukan di kalangan universiti di Sarawak melalui inovasi permainan baharu dan melahirkan sekumpulan bakat untuk Sarawak dalam sukan ini yang pantas mendapat tarikan antarabangsa,” jelasnya.

Beliau berkata demikian kepada pemberita selepas majlis ringkas pelepasan pelajar UTS, Nadrah Saufi ke Temasya Sukan Komanwel Birmingham 2022 di Lapangan Terbang Sibu, semalam.

Dr Annuar yang juga Timbalan Menteri Pendidikan, Inovasi dan Pembangunan Bakat I berharap, Nadrah dapat berkongsikan pengalaman untuk menubuhkan pusat Esport di UTS.

“Dengan Nadrah yang akan berentap dalam pertandingan e-sukan pada Termasya Sukan Komanwel di Birmingham, England, dia juga boleh berkongsi pengalamannya untuk menubuhkan pusat e-sukan di UTS,” ujarnya.

Menyentuh tentang terdapat segelintir ibu bapa yang masih keberatan untuk membenarkan anak mereka menyertai e-sukan, Dr Annuar yang juga Ahli Dewan Undangan Negeri (ADUN) Nangka memberitahu, ia mungkin disebabkan kebimbangan bahawa kanak-kanak mungkin ketagih dengan permainan dan mengabaikan mereka pengajian.

“Bagi saya, semua ini adalah tentang disiplin diri, sebagai contoh Nadrah, dia terlibat dalam e-sukan, namun masih cemerlang dalam pelajaran di UTS,” ujarnya.

Nadrah Saufi berusia 25 tahun itu, pelajar Ijazah Sarjana Muda Pengurusan Teknologi di UTS akan bersaing dalam pertandingan e-sukan pada Temasya Sukan Komanwel Birmingham 2022 dari 1 hingga 8 Ogos ini.

Turut hadir memberikan sokongan ialah Naib Canselor UTS, Profesor Datuk Dr Khairuddin Abdul Hamid dan bapa Nadrah iaitu Saufi Sepawi.

Oleh AKUN GIMAN

See author's posts


BUKAN BERMUSIM, TETAPI BERTERUSAN

KERJA-kerja penyukatan Tanah Hak Adat Bumiputera (NCR) bukan dilakukan secara bermusim, tetapi berterusan.

Timbalan Ketua Menteri Datuk Amar Awang Tengah Ali Hasan berkata, ini membuktikan Kerajaan Sarawak terus mengiktiraf dan mempertahakan hak rakyat ke atas tanah mereka jika tuntutan tersebut adalah sahih mengikut perundangan.

Katanya, kerja-kerja penyukatan tanah sebenarnya telah dijalankan sejak daripada tahun 60-an lagi hingga 2010 dan ia agak perlahan yang mana ia menggunakan kaedah penyukatan melalui Operasi Penyelesaian, Pengkuruan Bahagian III Kanun Tanah Negeri dan sebagainya.

“Daripada tempoh 1960 hingga 2010 kita cuma berjaya menyukat 260,000 hektar.

“Untuk tempoh 50 tahun, jika kita kira dari segi purata cuma dalam 5,200 hektar tanah NCR dapat diukur setahun sedangkan permintaan untuk menyukat tanah NCR ini semakin bertambah, jadi kita cari pendekatan baharu untuk mempercepatkan penyukatan tanah ini ,maka kita gunakan insiatif baharu iaitu Program Pengukuran Tanah NCR Inisiatif Baharu pada 2010.”

Awang Tengah berkata demikian pada sidang media selepas beliau menyerahkan Surat Hak Milik Tanah Seksyen 18 Kanun Tanah Negeri Bagi Kampung Nusah dan Kampung Sebalik Tiris, Bekenu secara simbolik kepada 50 penerima di Miri, baru-baru ini.

Sebanyak 362 surat hak milik tanah diserahkan kepada 265 penerima.

Di bawah inisiatif baharu ini kerja-kerja penyukatan tanah dilaksanakan secara dua peringkat yang mana pada peringkat pertama, pengukuran perimeter dan pewartaan di bawah Seksyen 6 Kanun Tanah Negeri sebagai Rizab Komunal Bumiputera (Pertanian).

Pada peringkat kedua pula, pengukuran secara lot individu dan pengeluaran surat hak milik tanah di bawah Seksyen 18 Kanun Tanah Negeri akan dilaksanakan.

“Di bawah inisiatif baharu tersebut, seluas 999,853 hektar tanah telah berjaya diukur dan daripada jumlah tersebut , seluas 776,226 hektar tanah telah pun diwartakan.

“Bayangkan betapa jauh perbezaan output penyukatan melalui inisiatif baharu sejak 2010 hingga hari ini berbanding program penyukatan lama 1960-2010.”

Menurut beliau, setakat ini, sebanyak 46,346 lot individu telah berjaya diukur yang melibatkan kawasan seluas 55,970 hektar yang telah dan akan dikeluarkan surat hak milik Seksyen 18 KTN.

See author's posts


Manchester City menang rayuan

MANCHESTER City bebas untuk bermain bola sepak Liga Juara-Juara UEFA musim depan setelah Mahkamah Timbang Tara Sukan (CAS) semalam membatalkan penggantungan dua musim mereka daripada pertandingan Eropah yang dijatuhkan oleh UEFA.

Denda awal 30 juta euro juga dikurangkan menjadi 10 juta euro setelah rayuan itu.

City dituduh dengan sengaja menaikkan nilai pendapatan daripada penaja dengan kaitan kepada Abu Dhabi United Group, yang juga dimiliki oleh pemilik City, Sheikh Mansour, untuk mengelakkan terjadinya pelanggaran peraturan permainan adil dalam kewangan (FFP) antara 2012 dan 2016.

Kes terhadap City dibuka semula ketika majalah Jerman, Der Spiegel menerbitkan siri e-mel yang bocor pada 2018.

Bagaimanapun, CAS mendapati bahawa “sebahagian besar pelanggaran yang didakwa dilaporkan oleh Dewan Adjudicatory CFCB (UEFA Club Financial Control Body) sama ada tidak ditubuhkan atau dilarang masa”.

City menyambut baik keputusan yang akan memberi kesan besar terhadap kewangan kelab dan potensi masa depan pengurus Pep Guardiola dan pemain bintang seperti Kevin De Bruyne dan Raheem Sterling.

“Walaupun Manchester City dan penasihat undang-undangnya belum mengkaji keputusan penuh oleh CAS, kelab itu menyambut baik implikasi keputusan hari ini sebagai pengesahan kedudukan kelab dan bukti yang dapat dibentangkan,” kata City dalam satu kenyataan.

“Kelab ingin mengucapkan terima kasih kepada anggota panel atas ketekunan dan proses sewajarnya yang mereka jalankan.”

Sejak pengambilalihan Sheikh Mansour 12 tahun yang lalu, nasib City telah berubah daripada terus hidup dalam bayangan pesaing tempatan Manchester United untuk memenangi empat gelaran Liga Perdana dalam tempoh lapan tahun terakhir di antara 11 piala utama.

Pada Sabtu, mereka mengesahkan kelayakan ke Liga Juara-Juara untuk musim ke-10 berturut-turut dengan kemenangan 5-0 di Brighton.

Lebih banyak trofi boleh datang sebelum akhir musim ketika pasukan Guardiola berdepan Arsenal di separuh akhir Piala FA pada Ahad sebelum memulakan semula kempen Liga Juara-Juara mereka pada Ogos, dengan mendahului Real Madrid 2-1 daripada perlawanan pertama pusingan kedua mereka. – AFP

See author's posts


PERAIS jana pendapatan melalui fertigasi

KUCHING: Persatuan Anak Istimewa Sarawak (PERAIS) berusaha menjana pendapatan kepada persatuan menerusi bidang pertanian moden melalui kaedah fertigasi.

Presidennya, Rapelson Richard Hamit berkata, program ini merupakan program komuniti bagi menjana pendapatan kepada persatuan dan masyarakat setempat.

Katanya, pemasangan sistem fertigasi PERAIS telah berjaya dilaksanakan di ladang mini Kampung Temelan Dayak, Lundu melibatkan sejumlah 500 poli beg tanaman cili.

“Ia merupakan hasil kerjasama Pengurus HFE Agro Resources Sdn Bhd, Ahmad Syafiq bersama-sama kakitangan beliau yang dilaksanakan dengan sempurna pada Ahad lalu.

“Justeru itu, saya amat bersyukur dengan kejayaan program ini setelah sekian lama ditangguhkan akibat pelaksanaan Perintah Kawalan Pergerakan (PKP),” katanya dalam kenyataan semalam.

Sehubungan itu, Rapelson berharap agar dengan penglibatan PERAIS dalam bidang pertanian moden mampu menjana pendapatan kepada persatuan dan juga masyarakat setempat sekali gus sebagai pemulihan setelah peralihan fasa endamik nanti.

Terdahulu, program penyampaian sijil kursus latihan tanaman moden fertigasi secara atas talian turut dilaksanakan pada Mei lalu.

Sijil-sijil peserta PERAIS juga telah diserahkan oleh Ahmad Syafiq kepada Presiden PERAIS, selepas selesai pemasangan sistem fertigasi berkenaan di lapangan.

Program ini juga turut disokong oleh Timbalan Menteri Perusahaan Peladangan dan Komoditi, Datuk Willie Mongin merangkap Ahli Parlimen Puncak Borneo.

Oleh SYAMIMI HUSNA

See author's posts


Terguna duit ibu bayar hutang, lelaki buat laporan palsu konon disamun

KUCHING: Polis menahan seorang pekerja kilang yang dipercayai membuat laporan palsu berhubung dirinya yang kononnya menjadi mangsa samun hingga menyebabkan kehilangan wang milik ibunya berjumlah RM3,200.

Ketua Polis Daerah Padawan, Superintendan Abang Zainal Abidin Abang Ahmad berkata, lelaki itu ditahan ketika membuat laporan berhubung kehilangan wang tersebut di sini, kelmarin.

Katanya, lelaki berkenaan ditahan selepas anggota polis mendapati timbul keraguan dalam aduan yang dibuat.

“Lelaki warga tempatan berusia 20 tahun itu datang membuat laporan polis di Ibu Pejabat Polis Daerah (IPD) Padawan, kelmarin.

“Dalam laporannya, lelaki itu mengatakan dia disamun oleh dua lelaki yang tidak dikenali ketika sedang menunggang motosikalnya sekitar 7.45 malam di kawasan Taman Sri Moyan, Batu Kawa.

“Lelaki itu kemudian memberitahu, kedua-dua lelaki itu menggunakan topeng dan topi keledar muka penuh. Salah seorang bertindak menumbuknya di bahagian perut, seorang lagi mengacukan parang di lehernya sambil mengarahkannya menyerahkan semua barangan peribadi miliknya yang ada dalam beg silang bewarna hitam yang dikenakan olehnya.

“Mereka kemudian melarikan diri dan dia mendakwa kehilangan RM3,200 dan dokumen peribadi, telefon bimbit dan kunci rumah,” jelas Abang Zainal.

Bagaimanapun katanya, lelaki itu akhirnya mengaku telah membuat laporan palsu kerana telah menggunakan wang milik ibunya  untuk membayar hutang judi dalam talian kepada ‘jerung pinjaman’ atau ah long.

Ujar Abang Zainal lagi, lelaki berkenaan bertindak membuang barang peribadinya ke dalam sungai Sarawak.

“Laporan polis itu dibuat kerana dia tidak mampu untuk menggantikan semula wang berkenaan yang mana sepatutnya diberikan kepada neneknya untuk membuat rumah,” katanya.

Abang Zainal berkata, lelaki itu kini direman dan akan didakwa mengikut Seksyen 182 Kanun Keseksaan akibat membuat laporan palsu polis.

Oleh Connie Chieng

See author's posts


Penalti kecewakan Spurs

TENDANGAN penalti lewat Newcastle merampas keputusan seri 1-1 di Tottenham kelmarin dan mencetuskan perdebatan baru mengenai peraturan bola terkena tangan.

Tottenham mendapati diri mereka sudah ketinggalan lima mata di belakang Foxes dan Everton di tangga teratas setelah membiarkan dua mata tergelincir daripada aksi dominan menentang Newcastle dalam perlawanan Liga Perdana Inggeris di Stadium Tottenham Hotspurs.

Hanya penyudahan Lucas Moura pada minit ke-25 yang dapat disajikan oleh Spurs dalam separuh pertama yang penuh dengan peluang ketika Karl Darlow bertindak cemerlang menyelematkan tiga percubaan daripada Harry Kane dan percubaan Son Heung-min dua kali terkena palang.

Newcastle bahkan tidak mencatat sebarang percubaan tepat pada sasaran sehingga mereka diberi penalti lima minit dalam masa kecederaan selepas tandukan Andy Carroll terkena lengan Eric Dier dan pengadil Peter Bankes memberikan sepakan penalti setelah meninjau kejadian di monitor di tepi lapangan.

Hugo Lloris berjaya mencapai sepakan penalti Callum Wilson tetapi tidak dapat menghalang bola daripada melepasi garisan gol walaupun bos Magpies, Steve Bruce berjaya melepaskan diri dengan satu mata.

“Ini adalah omong kosong,” kata Bruce mengenai sepakan penalti. “Kita harus melalui gelung, tapi saya hampa jika kami berhadapan dengan situasi seperti itu,” soalnya.- AFP

See author's posts


Kejohanan perahu panjang gamit nostalgia

KUALA NERUS: Kejohanan Perahu Panjang ‘Dragon Boat Race Festival 2022’ yang diadakan di Dataran Pengkalan Sungai Kampung Tanjung Sabtu di sini bukan sahaja menggamit nostalgia dalam kalangan warga emas malah turut mendapat sambutan menggalakkan daripada golongan belia.

Kejohanan dua hari berakhir semalam itu dianjurkan Kelab Belia Lubuk Haji bertujuan menghidupkan semula budaya warisan masyarakat Melayu Terengganu di zaman silam dalam sukan tradisional perahu panjang.

Pengarah program, Ahmad Azfar Ali berkata selain beradu kekuatan peserta yang mewakili kampung masing-masing, kejohanan itu juga mampu mengeratkan silaturahim dan memupuk semangat perpaduan dalam kalangan komuniti setempat.

“Sukan tradisi perahu panjang di Kampung Tanjung Sabtu ini bermula sejak 1980-an lagi kerana perahu adalah pengangkutan utama penduduk kampung untuk ke bandar Kuala Terengganu ketika itu.

“Penganjurannya mendapat sambutan hangat daripada penduduk kampung berdekatan hingga mencecah puluhan ribu penonton menyaksikan di sepanjang sungai namun seiring peredaran zaman, sukan tradisional ini semakin dilupakan. Kami berharap usaha kecil ini mampu melonjakkannya semula sebagai satu tarikan pelancongan di Terengganu,” katanya kepada pemberita di sini.

Kejohanan berkenaan menerima 11 penyertaan daripada lapan kampung dan tiga penyertaan luar termasuk Polis Diraja Malaysia dan Persatuan Kayak Negeri Terengganu.

Pasukan Kampung Petai Bubus muncul juara dengan membawa pulang hadiah wang tunai RM1,500; naib johan disandang pasukan Tanjung Sabtu Briged 1 dengan menerima RM1,000; pasukan Kampung Buluh Gading menduduki tempat ketiga dengan menerima RM700 manakala tempat keempat dimenangi pasukan Kampung Seberangi Jeram dengan menerima RM500.

Beberapa pengunjung yang ditemui pula berharap kejohanan itu dapat diadakan setiap tahun kerana ia merupakan satu aktiviti unik dan istimewa buat penduduk kampung yang terletak di pesisir Sungai Nerus itu.

Sujaiha Ibrahim, 39, berkata beliau hadir menyaksikan kejohanan tersebut dua hari berturut-turut untuk memberi sokongan kepada suaminya yang menjadi wakil peserta Kampung Tanjung Sabtu.

“Memang sejak saya kecil lagi kejohanan ini sudah ada. Ia bagaikan pesta untuk penduduk kampung. Saya memang berharap kejohanan ini dapat diadakan dengan lebih kerap sebagai warisan budaya kepada generasi baharu,” katanya.

Jamaliah Embong, 43, pula berkata kejohanan itu adalah identiti istimewa kampung tersebut yang perlu dikekalkan untuk generasi akan datang.

“Ia berpotensi menjadi daya tarikan pelancong kerana bukan semua tempat ada keunikan seperti ini. Semoga kejayaan penganjuran kali ini dapat menarik perhatian pihak berwajib untuk terus mempopularkannya sebagai satu lagi destinasi pelancongan yang unik di Terengganu,” katanya. – Bernama

See author's posts


CUEPACS sambut baik cadangan wujud entiti tunggal bekalan air

KUCHING: CUEPACS menyambut baik cadangan Kerajaan Sarawak untuk mewujudkan satu entiti tunggal – Lembaga Air Sarawak dengan menggabungkan empat pihak berkuasa bekalan air di negeri ini.

Presiden CUEPACS, Dato Adnan Mat berkata, cadangan kerajaan pimpinan Premier Sarawak Datuk Patinggi Tan Sri Abang Johari Tun Openg itu membolehkan perkhidmatan bekalan air yang menjadi keperluan asas penduduk, lebih baik dan pada masa sama dapat menjaga kebajikan warga kerjanya.

“Pada mulanya terdapat ura-ura empat agensi yang menguruskan air di Sarawak iaitu Jabatan Bekalan Air Luar Bandar (JBALB), Lembaga Air Kuching (KWB), Lembaga Air Sibu (SWB) dan Laku Management Sdn Bhd (LAKU) akan diswastakan.

“Ia menimbulkan kebimbangan dalam kalangan warga kerja mengenai nasib mereka sekiranya penswastaan itu berlaku terutama dari segi kebajikan dan jaminan pekerjaan pada masa akan datang,”katanya dalam satu kenyataan media, hari ini.

Baru-baru ini, Abang Johari mengumumkan usaha menggabungkan empat agensi bekalan air menjadi satu entiti sahaja dijangka menjadi kenyataan dalam tempoh dua tahun lagi.

Adnan berkata, sudah tentu dalam proses penswastaan akan berlakunya pengurangan dari sudut manfaat sedia ada serta risiko pengurangan kakitangan.

“Penswastaan sepenuhnya juga dibimbangi akan meningkatkan tarif air pada masa akan datang kerana ia sudah tentu akan bersifat keuntungan sepenuhnya.

“Justeru, cadangan kerajaan Sarawak mahu mengkaji penubuhan Lembaga Air Sarawak adalah suatu langkah yang bertepatan.

“CUEPACS yakin kerajaan Sarawak mampu menjadikan lembaga air itu lebih berdaya saing dalam memberi perkhidmatan kepada rakyat Sarawak. Pada masa sama kebajikan kakitangan sudah pasti tetap menjadi keutamaan kerajaan negeri,” katanya.

Dalam pada itu, CUEPACS mengucapkan setinggi penghargaan kerana kerajaan Sarawak sentiasa bersedia menerima pandangan CUEPACS dalam setiap rundingan yang diadakan termasuk dalam isu ini.

See author's posts


Pembekal sayur warga emas cedera parah dibelasah pekerja kedai kopi

KUCHING:  Niat hendak menumpang tandas berakhir tragis apabila seorang pembekal sayur warganegara tempatan dibelasah tanpa sebab oleh seorang pekerja kedai kopi warganegara Indonesia.

Kejadian berlaku sekitar 1.13 petang, malam tadi di sebuah kedai kopi berhadapan pasar Petanak menyebabkan pembekal sayur, warga emas berusia 61 tahun itu kini mengalami cedera parah di bahagian muka, dipercayai mengalami kecederaan serius di kepalanya.

Menurut saudara mangsa ketika ditemu bual pemberita Utusan Sarawak, bapa saudaranya merupakan seorang pemborong sayur yang membekalkan sayur ke pasar Petanak.

“Bapa saudara saya (mangsa) membekalkan sayur kepada peniaga pada sebelah pagi dan kemudian akan mengutip hasil jualan sebelah petang. Pasar Petanak sememangnya lokasi untuk bapa saudara saya minum kopi.

“Entah mengapa, suspek dengan tiba-tiba menghampiri bapa saudara saya (mangsa) lalu memukulnya bertalu-talu  dan menghentak sekarton air mineral di muka bapa saudara saya,” jelasnya memaklumkan bahawa pemilik kedai kopi tersebut berkata suspek baharu sahaja sebulan bekerja di kedai kopi itu.

Pemilik kedai kopi itu terserempak dengan mangsa lalu membawanya ke Hospital Umum Sarawak untuk mendapatkan rawatan lanjut.

Mangsa dilaporkan telah sedar diri namun gagal berkomunikasi seperti sedia kala.

Satu laporan polis telahpun dibuat oleh saudara mangsa, namun melihat kepada kondisi mangsa, pihak polis ambil maklum mengenai kejadian dan kes sedang  dalam siasatan.

Beberapa rakaman kamera litar tertutup (CCTV) menunjukkan suspek menunggu mangsa di luar pintu tandas dan apabila mangsa keluar, suspek bertindak memukulnya.

Tambahnya lagi, mangsa dilaporkan cuba melawan namun atas faktor usia dan suspek juga dipercayai dalam pengaruh dadah, maka mangsa tewas dalam pergelutan itu lalu rebah ke lantai tandas kedai kopi itu.

“Suspek menanggalkan bajunya ketika sedang bergelut dengan mangsa. Suspek kemudiannya mengambil sampul surat daripada poket mangsa.

“Semasa mangsa bergerak, suspek mengambil sekarton air mineral dan menghentakkan ke kepalanya (kepala mangsa).  Suspek sekali lagi menyelar muka mangsa apabila melihat mangsa masih dalam keadaan separuh sedar mengakibatkan mangsa pada akhirnya tidak sedarkan diri,” jelasnya.

Oleh Connie Chieng

See author's posts


Kardigan bermotif tradisi hasil kreativiti Vivie

Menceburi bidang kraf tangan bukan sahaja memerlukan kreativiti tetapi juga keberanian untuk mengubah suai produk mengikut perkembangan zaman, atau kadang-kadang mengikut permintaan pelanggan.

Malah pengusaha kraf tangan yang berpandangan jauh juga akan sentiasa memerah minda untuk menghasilkan sesuatu produk yang baharu, menarik serta sesuai digayakan oleh semua peringkat usia, suasana dan zaman.

Inilah prinsip yang dipegang oleh Vivie Seram, 34, anak jati Sungai Asap, Belaga yang mengusahakan pengeluaran busana dan kraf tangan tradisi kaum Kenyah di Kuching.

Stail pernah menemu bual Vivie sebelum ini berkisar tentang keberanian beliau  menukar material busana tradisi kaumnya dari kain baldu kepada kain kapas , mengubah hiasan manik bergemerlapan kepada sulaman mudah dan menambah warna kepada kostum tradisi.

Alasan kukuh Vivie adalah untuk menjadikan busana tradisional lebih selesa, lebih tahan lasak dan lebih menarik, sesuai dengan harga setiap busana yang mencecah ribuan ringgit setiap satu.

Ternyata kreativiti Vivie terus subur dan terkini, wanita ini melangkah setapak lagi dengan menghasilkan kardigan bermotif tradisi secara sambilan sebagai produk tambahan untuk produk sedia ada beliau.

“Dengan situasi sekarang, agak sukar untuk bertahan dengan hanya bergantung kepada produk kraf tangan dan kostum tradisi sahaja, jadi saya pelbagaikan produk dengan jahitan santai,” kata Vivie yang selama ini mengusahakan produk di bawah jenama Tenup Kalung.

Tambahan pula kata Vivie, beliau melihat generasi sekarang berminat dengan gaya yang berasaskan tema tradisi, malah berbangga apabila menggayakan sesuatu gaya  yang unik daripada biasa.

“Sepanjang pemerhatian saya, ternyata sambutan amat menggalakkan untuk pakaian bertemakan corak Borneo. Dari situ, timbul idea untuk menghasilkan produk saya sendiri,” kata Vivie.

Bertitik tolak daripada keinginan ini, beliau mula meneliti permintaan di beberapa laman sesawang atau kedai-kedai  atas talian bagi meninjau  cita rasa pelanggan, kadar harga yang ditawarkan serta melihat  rekaan-rekaan yang sesuai digayakan untuk waktu santai, bekerja atau majlis rasmi.

Yakin boleh memenuhi cita rasa pelanggan, beliau mula mencari bahan-bahan yang sesuai untuk kardigan atas jenama sendiri.

“Disebabkan saya baharu bermula, saya guna material sederhana kualitinya, misalnya saya guna kain Koshibo sebagai asas baju dan gabungkan dengan kain batik Borneo,” kata Vivie.

Bermula dengan percubaan untuk menguji pasaran, permintaan menggalakkan daripada pelanggan menyuntik perangsang kepada Vivie untuk terus memerah minda dan tenaga bagi menghasilkan kardigan yang lebih banyak dan berkualiti.

“Saya ketengahkan identiti Tenup Kalung yang membawa maksud ‘kelengkapan perhiasan dan ukiran’ untuk kardigan keluaran saya,” tambah Vivie.

Bercerita tentang keunikan produknya ini, Vivie berkata beliau menggabungkan warna dan corak yang sesuai dengan beberapa jenis kain.

“Perlu banyak usaha dan idea untuk mengubah bentuk pola dan menentukan gabungan warna kain.  Paling penting, saya akan pastikan jahitan saya kemas demi menjaga kualiti produk ini,” tambah Vivie yang mengusahakan pengeluaran kardigan ini secara solo.

Dalam sehari beliau boleh menghasilkan antara lima hingga lapan helai, itupun diselang-seli dengan masa menjaga anak-anak dan menghasilkan kostum tradisi serta kraf tangan lain yang merupakan fokus utama beliau.

Berdepan dengan kesuntukan masa, maka Vivie memanfaatkan media sosial seperti Facebook dan Instagram sebagai platform untuk memasarkan produknya ini.

Untuk  langkah seterusnya, kata Vivie beliau ingin terus memajukan produk kardigan ini, terutama meneroka pengeluaran dengan kain-kain berkualiti premium.

Oleh HAINI DARANI

See author's posts